title: Mansikkapaikka

text: "The New York Timesin" kriitikot valitsivat "Mansikkapaikan" vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 2018 BBC:n kansainvälinen asiantuntijaraati äänesti sen kaikkien aikojen sadan parhaan ei-englanninkielisen elokuvan joukkoon.


title: Pieter Willem Botha

text: Pieter Willem Botha (yleisesti käytetty muoto P. W. Botha, 12. tammikuuta 1916 Paul Roux – 31. lokakuuta 2006 Wilderness) oli eteläafrikkalainen poliitikko, joka toimi maansa pääministerinä vuosina 1978–1984 sekä valtiollisena presidenttinä vuosina 1984–1989. Ennen pääministeriyttään Botha toimi maansa puolustusministerinä vuodesta 1966. Etelä-Afrikan parlamentissa Botha vaikutti vuodesta 1948 valtiolliseen presidenttiyteensä asti. Bothan lempinimi oli "Die Groet Krokodil" eli suuri krokotiili. Botha oli viimeinen apartheidiä tukenut Etelä-Afrikan valtiollinen presidentti.


title: Pieter Willem Botha

text: Botha syntyi afrikaaneriperheeseen Paul Rouxissa, Oranjen vapaavaltion provinssissa. Hänen isänsä Pieter Willem Botha Sr. oli taistellut kommandona toisessa buurisodassa ja hänen äitinsä Hendrina Christina Botha oli ollut vanki brittien keskitysleirissä sodan aikana. Botha opiskeli Oranjen vapaavaltion yliopistossa Bloemfonteinissa oikeustiedettä, mutta jätti yliopiston ennen valmistumista ja keskittyi poliittisen uran luomiseen. Bothan kotiseutu oli hyvin konservatiivista ja afrikaanerinationalistista. Vuonna 1936 Botha liittyikin Kansallispuolueeseen. Daniel François Malan nimitti nuoren Bothan puolueorganisaattoriksi Kapmaahan, ja myöhemmin hän toimi puolueen kansallisena tiedottajana vuoden 1948 parlamenttivaaleissa. Samoissa vaaleissa Botha valittiin parlamentin jäseneksi Georgen vaalipiiristä Kapmaasta. Botha toimi tässä tehtävässä yhteensä 36 vuoden ajan.


title: Pieter Willem Botha

text: Hendrik Verwoerd nimitti Bothan apulaissisäministeriksi vuoden 1958 hallitukseensa, ja kolmen vuoden päästä Botha yleni täydeksi ministeriksi. Vuonna 1966 Bothasta tuli maan puolustusministeri, jona hän toimi 14:n vuoden ajan. Bothan ministeriaikana Etelä-Afrikka päätti osallistumisesta Angolan sisällissotaan. Bothan puolustusministerikautena maan puolustusbudjetti kasvoi 20-kertaiseksi, ja kansainvälisen kauppasaarron vuoksi maa tuli aseiden osalta käytännössä omavaraiseksi.


title: Pieter Willem Botha

text: Kun pääministeri John Vorster erosi vuonna 1978, Botha nousi osittain yllättävästi maan pääministeriksi ja sitä edesauttoi informaatioministeriössä tapahtunut laajaa julkisuutta saanut skandaali, joka tuhosi informaatioministeri Connie Mulderin maineen.


title: Pieter Willem Botha

text: Pääministeri P. W. Bothan johdolla Etelä-Afrikan hallitus ryhtyi vuonna 1977 toteuttamaan ”totaalista strategiaa” ANC:n ja muiden järjestöjen sitä vastaan käymää ”totaalista sotaa” vastaan. Strategian kulmakiviä olivat maan sotilasbudjetin kasvattaminen vihamielisiä uusia naapurimaita vastaan ja uuden turvallisuuskoneiston luominen. Uudelleenjärjestettyjen turvallisuuspoliisin ja sotilastiedustelun osastot toteuttivat seuraavan neljän vuoden aikana arviolta 30–40 poliittista salamurhaa muun muassa kirjepommeilla, ja useita tuhansia kuoli maan puolustusvoimien Etelä-Afrikan puolustusvoimain suorittamissa sotilasiskuissa naapurimaiden alueella.


title: Pieter Willem Botha

text: P. W. Botha pyrki kukistamaan sisäisen vastarinnan myös tarjoamalla mustille rajoitettuja oikeuksia. Vuonna 1979 hallitus laillisti mustien ammattiyhdistykset ja antoi niille oikeuden käydä palkkaneuvotteluja työnantajien kanssa. Mustille annettiin myös rajoitettu oikeus osallistua kaupunginhallitusten toimintaan ja mustien oikeutta omistaa kiinteistöjä ja yrityksiä laajennettiin. Suurin osa mustista suhtautui uudistuksiin kuitenkin varauksellisesti, ja esimerkiksi pääosa ammattijärjestöistä kieltäytyi rekisteröitymästä peläten niiden johtajien tulevia pidätyksiä tai pannamääräyksiä. Vuonna 1979 Botha meni vielä pidemmälle perustaen komission, joka esitti maan perustuslain uudistamista siten, että värillisille ja intialaisille (mutta ei mustille) olisi luotu parlamenttiin omat kamarinsa. Perustuslaki uudistettiin vuonna 1983 kansanäänestyksen jälkeen, jossa 2/3 valkoisista eteläafrikkalaisista kannatti sitä. Vaikka parlamentin valtasuhteet oli uudessakin perustuslaissa valittu niin, että valkoisilla säilyi täydellinen päätösvalta, repi perustuslakiuudistus kuitenkin Kansallispuoluetta kahtia ”valistuneisiin” ("verligtes"), jotka kannattivat muutosta, ja ”kapeakatseisiin” ("verkramptes"), jotka katsoivat ettei rotujen tullut olla minkäänlaisessa kanssakäymisessä.


title: Pieter Willem Botha

text: Uuden perustuslain mukaisesti maan uusi kolmikamarinen parlamentti valitsi vuonna 1984 Bothan maan ”toimeenpanevaksi” valtiolliseksi presidentiksi, joka korvasi aikaisemmat pääosin seremoniallisen valtiollisen presidentin ja pääministerin virat.


title: Pieter Willem Botha

text: Elokuussa 1985 pitämässään niin kutsutussa Rubicon-puheessa Botha julkisti joukon uudistuksia, vaikka puheen sisältö jäi ennakoitua vähäisemmäksi. Siinä ei esimerkiksi luvattu Nelson Mandelan vapauttamista, kuten oli uumoiltu. Botha tyytyi toteamaan vain jo yleisesti tiedossa olleen tosiasian: suurapartheidin bantustan-järjestelmä oli epäonnistunut ja toimimaton. Uudistusten varovaisuudesta huolimatta Botha joutui kasvavan kritiikin kohteeksi poliittisen spektrin oikealta laidalta. Etelä-Afrikan konservatiivinen puolue nousi vuoden 1987 parlamentin pääoppositiopuolueeksi ja puolueen puheenjohtaja Andries Treurnicht esitti epäluottamuslausetta hallitukselle vuonna 1988, koska apartheidin hävittäminen "”on avannut ovet mustalle vallalle”". Myös buurinationalististen äärioikeistolaisten järjestöjen, kuten Afrikaner Weerstandsbewegingin jäsenmäärät kasvoivat.


title: Pieter Willem Botha

text: Ensimmäinen epävirallinen ja salainen neuvottelu Nelson Mandelan ja Kansallispuolueen muodostaman hallituksen välillä käytiin lokakuussa 1985 "Volksin" sairaalassa Kapkaupungissa, jossa Mandela oli hoidettavana suurentuneen eturauhasen vuoksi. Mandela oli pyytänyt tapaamista kirjeitse maan oikeusministeriltä Kobie Coetseelta jo vuonna 1984, ja vaikka ministeri ei tuolloin vastannut, hän saapui tapaamaan Mandelaa sairaalaan. Coetsee raportoi tapaamisesta Bothalle, joka kehotti häntä jatkamaan yhteydenpitoa Mandelan kanssa. Seuraavan vuoden aikana Coetsee ja Mandela tapasivat useasti ministerin kartanossa, Palismoorin vankilan sivurakennuksessa ja maan vankiloiden johtajan kenraali Johan Willemsen asunnossa.


title: Pieter Willem Botha

text: Botha sai aivoverenvuodon tammikuussa 1989. Hänen toivuttuaan maaliskuuhun mennessä Mandela lähetti hänelle muistion. Siinä esitettiin ANC:n näkemys keskeisistä poliittisista kysymyksistä, kuten puolueen suhteesta kommunismiin ja enemmistövaltaan. Muistiossa myös esitettiin, että ANC:n ja hallituksen tulisi tavata ja pyrkiä luomaan ilmapiiri, jossa neuvottelut voitaisiin aloittaa. Botha suostui nyt salaiseen tapaamiseen, jonka Coetsee ja Barnard järjestivät 5. heinäkuuta 1989. Mandela kuljetettiin presidentin virka-asuntoon "Tuynhuysiin" salaa turvallisuuspoliisin ohi. Tapaamisessa ei sovittu mitään konkreettista, mutta sen symbolinen merkitys oli suuri.


title: Pieter Willem Botha

text: Kansallispuolueen kenttäväki oli ollut yhä tyytymättömämpi Bothan toimintaan varsinkin aivoverenvuodon jälkeen, ja lopulta 15. elokuuta Botha joutui eroamaan valtiollisen presidentin tehtävästä painostuksen edessä. Uudeksi valtiolliseksi presidentiksi nousi Frederik de Klerk, joka oli valittu helmikuussa puolueen puheenjohtajaksi. Vuonna 2000 Botha erosi myös Kansallispuolueesta.


title: Pieter Willem Botha

text: Botha kieltäytyi päättäväisesti pyytämästä anteeksi rooliaan apartheid-järjestelmän ylläpitämisessä. Vuosina 1996 ja 1997 Bothan osuutta ANC:tä vastaan toteutetuissa pommi-iskuissa tutkittiin, tutkimukset eivät johtaneet syytteisiin.


title: Pieter Willem Botha

text: Botha menehtyi sydänkohtaukseen kodissaan Western Capessa 31. lokakuuta 2006 90 vuoden iässä.


title: Pieter Willem Botha

text: Presidentti Thabo Mbeki määräsi liput puolitankoon. Bothalle ehdotettiin valtiollisia hautajaisia, mutta hänen perheensä kielsi tämän. Hautajaiset järjestettiin yksityisesti 8. marraskuuta Georgen kunnassa. Mbeki osallistui niihin.ś


title: Yrjö Rautio

text: Yrjö Antero Rautio (s. 29. tammikuuta 1949 Ylitornio) on suomalainen toimittaja. Hän työskenteli vuodet 1988–2004 Vasemmistoliiton pää-äänenkannattajan Kansan Uutisten päätoimittajana.


title: Yrjö Rautio

text: Rautio syntyi muurari Toivo Johannes Raution ja Hilda Josefina Syväjärven perheeseen. Hänen ensimmäinen puolisonsa vuosina 1973–1974 oli Lea Irma Kaarina Laurikkala ja toinen vuodesta 1980 on Pirjo Maija-Liisa Peltonen. Rautio tuli ylioppilaaksi vuonna 1970 ja valmistui Tampereen yliopistosta yhteiskuntatieteiden kandidaatiksi vuonna 1978 pääaineenaan sosiologia. Heti valmistuttuaan hän meni töihin oululaiseen Kansan Tahto -lehteen, joka oli tuolloin Suomen Kansan Demokraattisen Liiton (SKDL) äänenkannattaja. Rautio työskenteli lehden toimitussihteerinä ja -päällikkönä vuosina 1978–1983 sekä päätoimittajana vuosina 1983–1988. Hän oli 1980-luvulla yksi kansandemokraattisen liikkeen enemmistön keskeisimmistä ideologeista. SKDL:n liittoneuvoston jäsen Rautio oli vuosina 1988–1990.


title: Yrjö Rautio

text: Vuonna 1988 Rautio valittiin SKDL:n pää-äänenkannattajan Kansan Uutisten päätoimittajaksi, jossa tehtävässä hän jatkoi tammikuuhun 2004. Rautio erosi lehden palveluksesta ja puolueesta ajauduttuaan erimielisyyksiin Vasemmistoliiton puheenjohtajan Suvi-Anne Siimeksen kanssa. Hän väitti puolueen ja sen johtajan unohtaneen aatteellisen perintönsä ja vaati paluuta Marxiin. Irtisanouduttuaan Rautio väitti Kansan Uutisten purkaneen hänen työsuhteensa perusteetta kesken irtisanomisajan. Käräjäoikeus piti lehden menettelyä lainmukaisena. Osapuolet sopivat kiistan ennen hovioikeuskäsittelyn alkua. Tapahtuneen jälkeen Rautio kirjoitti Apu-lehteen kolumneja ja hänet palkattiin myöhemmin lehden toimittajaksi. Rautio esittää lyhyistä kommenteista koostuvia lausahduksia, mitkä hän sisällyttää poliittisiin kolumneihinsa "heittolaukauksina".


title: Lentävät lääkärit

text: Lentävät lääkärit ("The Flying Doctors") on australialainen vuosina 1986–1991 kuvattu televisiosarja, jonka tapahtumat perustuivat Australian takamaiden lentopalvelulääkäreiden "Royal Flying Doctor Service of Australia" jokapäiväiseen arkeen. Sarjan tuotti Crawford Productions. Suomessa sarjaa esittää Yle TV2.


title: Lentävät lääkärit

text: Sarja alkoi alun perin minisarjana, jonka pääosissa oli Andrew McFarlanen esittämä lääkäri, jonka asemapaikkana oli Australian takamailla sijaitseva kuvitteellinen Cooper's Crossingin pikkukaupunki. Minisarjan suosio yllätti tekijät, ja sarjaa jatkettiin kuuden tuotantokauden verran. McFarlane lähti sarjasta ensimmäisen tuotantokauden jälkeen, mutta palasi myöhemmin.


title: Lentävät lääkärit

text: Vuonna 1993 sarjan katsojaluvut romahtivat, ja sen alkuperäisistä hahmoista oli jäljellä enää muutama. Sarjan tapahtumapaikaksi muutettiin Broken Hill, se sai nimen "R.F.D.S." ja roolihenkilöistä vain kaksi jatkoi sarjassa. Sarjan uusi tuleminen kesti vain yhden kauden ajan.


title: Eranto

text: Eranto eli magneettinen deklinaatio eli neulaluvunkorjaus tarkoittaa kulmaa maantieteellisen pohjoissuunnan (napapohjoinen) ja magneettisen pohjoissuunnan (neulapohjoinen) välillä. Eranto johtuu siitä, että Maan magneettikentän vaakakomponentti ei ole yhdensuuntainen maantieteellisen pohjoissuunnan kanssa. Magneettikompassin näyttämään pohjoissuuntaan vaikuttaa lisäksi eksymä, jonka aiheuttavat kompassin läheisyydessä olevat magneettiset massat.


title: Eranto

text: Eranto on erisuuruinen eri kohdissa maapallon pintaa. Esimerkiksi Suomessa eranto on +4° – +10° itään päin. Eranto myös muuttuu hitaasti ajan myötä Maan magneettikentän muuttuessa. Eranto ja sen muutosnopeus on yleensä merkitty karttoihin ja merikarttoihin niin sanottuun "erantoruusuun". Suomessa muutos on noin +6' (kulmaminuuttia) vuodessa. Itäistä erantoa kutsutaan positiiviseksi ja läntistä negatiiviseksi johtuen laskutoimituksista, joita joudutaan tekemään muunnettaessa tosisuuntia kompassisuunniksi tai päinvastoin.


title: Jacques Santer

text: Jacques Santer (s. 18. toukokuuta 1937) on luxemburgilainen poliitikko. Hän oli Euroopan unionin komission puheenjohtaja 25. tammikuuta 1995 aina 15. maaliskuuta 1999 asti. Hän joutui eroamaan koko komission erotessa sen toimintaan liittyvien väärinkäytösepäilyjen takia. Kaudella 1999–2004 Santer oli Euroopan parlamentin jäsen.


title: John Bruton

text: John Gerard Bruton (s. 18. toukokuuta 1947) on irlantilainen poliitikko ja diplomaatti, joka toimi maansa yhdeksäntenä pääministerinä (Taoiseach) vuosina 1994–1997. Sen jälkeen Bruton toimi Euroopan unionin suurlähettiläänä Yhdysvalloissa vuosina 2004–2009 ja Euroopan kansanpuolueen varapuheenjohtajana 1999–2005.


title: John Bruton

text: Irlannin parlamentin alahuoneessa (Dáil Éireann) Bruton vaikutti vuosina 1969–2004. Ennen kauttaan maansa pääministerinä Bruton toimi maansa valtiovarainministerinä, kauppaministerinä ja teollisuusministerinä.


title: John Bruton

text: 2010-luvulla hän on ottanut voimakkaasti kantaa aborttia vastaan.


title: Dargaud

text: Les Éditions Dargaud on suuri ranskalainen, ranskankielistä sarjakuvaa julkaiseva kustantamo. Sen perusti vuonna 1943 Georges Dargaud. Kustantamo julkaisee suurta osaa kuuluisista ranskalaisista sarjakuvista, kuten Lucky Lukea ja Valeriania.


title: Albert Reynolds

text: Albert Reynolds (3. marraskuuta 1932 Roosky, Irlannin vapaavaltio – 21. elokuuta 2014 Dublin, Irlanti) oli irlantilainen poliitikko, joka toimi useassa eri ministerin tehtävässä. Hän oli Irlannin pääministeri "taoiseach" 1992–1994 ja edustamansa Fianna Fáil -puolueen puheenjohtaja. Parlamentin alahuoneessa, "Dáil Éireannissa" Reynolds istui 1977–2002.


title: Albert Reynolds

text: Reynolds toimi ennen poliittista uraansa liikemiehenä. Politiikkaan hän siirtyi 1977, jolloin hänet valittiin parlamentin alahuoneeseen. Hän kannatti Charles Haugheya, joka nimitti Reynoldsin posti- ja lennätinministeriksi 1979. Tämän jälkeen hän toimi useissa eri ministerin tehtävissä, kunnes hänet valittiin vuonna 1992 Fianna Fáilin johtoon ja Irlannin pääministeriksi. Pääministerinä Reynolds onnistui edistämään Pohjois-Irlannin rauhanneuvotteluita ja oli allekirjoittamassa Downing Streetin julistusta. Reynolds joutui kuitenkin jättämään pääministerin tehtävät työväenpuolueen lähdettyä hallituksesta, kun Reynolds oli tukenut pedofiliasta syytettyä pappia suojelleen Harry Whelehanin valintaa ylioikeuden puheenjohtajaksi.


title: Albert Reynolds

text: Albert Reynoldsin isä oli hautausurakoitsijan, ja hän oli nuorin perheen neljästä lapsesta. Hän syntyi 3. marraskuuta 1932 Rooskyssa Roscommonin kreivikunnassa. Hän opiskeli Sligossa Summerhill Collegessa, mutta hänen vanhemmillaan ei ollut varaa laittaa häntä yliopistoon. Collegen jälkeen Reynolds työskenteli konttoristina valtion omistamassa CIÉ-yrityksessä.


title: Albert Reynolds

text: Albert Reynolds perusti vanhemman veljensä Jimin kanssa 1950-luvun lopulla tanssisaliketjun, johon kuului 1960-luvun puolivälissä noin kymmenen salia, joista suurimpiin mahtui jopa 3 000 ihmistä. Albert Reynolds laajensi liiketoimintaansa ketjusta saamiensa rahojen avulla ja osti muun muassa hotellin, dublinilaisen pekonitehtaan sekä lohta ja hummeria vieneen yrityksen. Hänen menestynein yrityksensä oli kuitenkin Longfordissa sijainnut eläinten rehua valmistanut tehdas.


title: Albert Reynolds

text: Reynolds liittyi Fianna Fáiliin vuoden 1977 vaaleja varten. Hänet valittiinkin Irlannin parlamentin alahuoneeseen "Dáil Éireanniin". Hän liittyi pian vaikutusvaltaiseen ”viiden ryhmään”, joka kannatti Charles Haugheya korvaamaan Jack Lynch Fianna Fáilin johdossa. Haugheystä tuli 1979 Irlannin pääministeri, ja Reynolds nimitettiin samana vuonna posti- ja lennätinministeriksi. Hänen merkittävin saavutuksensa ministerinä oli Irlannin vanhentuneen puhelinjärjestelmän korvaaminen uudella automaattiverkostolla.


title: Albert Reynolds

text: Fianna Fáil menetti valta-asemansa vuonna 1981 mutta sai sen takaisin seuraavana vuonna. Reynolds palasi samalla hallitukseen saatuaan paikan teollisuus- ja energiaministerinä. Valtapuolue vaihtui uudestaan vuoden 1982 lopulla, ja Fianna Fáil nousi pääpuolueeksi uudelleen 1987, jolloin Reynolds nimitettiin teollisuus- ja kauppaministeriksi. Seuraavana vuonna hän sai valtiovarainministerin tehtävät Euroopan komissioon lähteneeltä Ray MacSharryltä. Valtiovarainministerinä Reynolds alensi tuloveroa ensimmäisen kerran 20 vuoteen ja onnistui markkinoimaan International Financial Services Centrea, jonne noin 200 finanssiyritystä perusti toimipisteen.


title: Albert Reynolds

text: Puolueen sisäinen tyytymättömyys Charles Haugheyyn kasvoi 1990-luvun alussa, jolloin Reynolds tarjosi itseään Haugheyn vaihtoehdoksi. Hän sai heti kannatusta puolueen maaseudulta ja länsirannikolta kotoisin olleilta jäseniltä, koska hän edusti enemmän maaseutua kuin vauraampaa itärannikkoa. Haugheyn johtoasemaa ei kuitenkaan onnistuttu uhkaamaan, ja Reynolds menetti Haugheyn tuen ja ministerin paikkansa. Reynolds nousi kuitenkin puolueen johtoon jo helmikuussa 1992, kun Haughey pakotettiin eroamaan entisen oikeusministerin paljastettua, että Haughey oli määrännyt poliisin salakuuntelemaan kahta toimittajaa, jotka vaikuttivat olevan tietoisia Haugheyn sisäpiirin asioista.


title: Albert Reynolds

text: Reynolds aloitti Fianna Fáilin johtajana ja pääministerinä helmikuussa 1992. Reynolds joutui pääministerinä lähes ensi töikseen kiistaan, kun hänen kovan linjan katolinen oikeuskanslerinsa Harry Whelehan pyrki niin sanotussa X-tapauksessa estämään 14-vuotiaan raiskatun tytön matkustamisen Britanniaan aborttia varten. Reynolds epäonnistui riidan sovittelemisessa, mikä jätti kaunaa konservatiivien ja liberaalien välille. Samaan aikaan oikeus alkoi tutkia liikemies Larry Goodmanin ja entisen pääministerin Charles Haugheyn suhdetta. Tutkimuksissa paljastui, että Reynolds oli teollisuus- ja kauppaministerinä myöntänyt Goodmanin yritykselle valtion tarjoaman konsignaation Irakiin myytävälle naudanlihalle. Luottamuspula aiheutti Fianna Fáilin ja edistyksellisten demokraattien hallituksen kaatumisen. Seuranneissa vaaleissa mikään puolue ei saanut selvää voittoa, mutta Reynolds sai jatkaa pääministerinä ja Fianna Fáilin hallituskumppaniksi tuli tällä kertaa työväenpuolue.


title: Albert Reynolds

text: Reynoldsin merkittävin saavutus pääministerinä oli Pohjois-Irlannin rauhanneuvotteluissa. Hän onnistui sekä kepin että porkkanan avulla taivuttelemaan republikaanitahot lopettamaan väkivallan ja osallistumaan neuvotteluihin muiden pohjoisirlantilaisten ryhmien kanssa. Reynolds vakuutti myös Britannian pääministerin John Majorin Sinn Féinin muutoksen vipittömyydestä ja oli tuomassa Yhdysvaltoja mukaan neuvotteluihin. Reynolds oli joulukuussa 1993 allekirjoittamassa Downing Streetin julistusta, joka sisälsi suunnitelman Pohjois-Irlannin rauhanneuvotteluille.


title: Albert Reynolds

text: Reynoldsin hallitus kaatui vuoden 1994 lopulla, kun Reynolds nimitti edelleen oikeuskanslerina toimineen Harry Whelehanin ylioikeuden puheenjohtajaksi. Samoihin aikoihin paljastui, että Whelehan oli pitkään estänyt pedofiilipappi Brendan Smythin luovuttamisen Pohjois-Irlantiin tuomittavaksi, koska Whelehan pelkäsi kohun vaikutusta kirkkoon. Työväenpuolue veti tämän jälkeen tukensa pois hallitukselta. Reynolds joutui eroamaan, kun Irlannin presidentti Mary Robinsonkaan ei tukenut Reynoldsia.


title: Albert Reynolds

text: Reynolds jatkoi kansanedustajana pääministerikautensa jälkeen, ja hänen seuraajansa Bertie Ahern rohkaisi 1997 häntä asettumaan presidenttiehdokkaaksi. Ministerien tapaamisessa Ahern piti kuitenkin tyypilliseen tapaansa monitulkintaisen puheen, joka vaikutti siltä, että hän olisi kuitenkin asettunut kannattamaan Reynoldsin vastustajan Mary McAleesen valintaa presidentiksi. Vaikka Reynolds voitti Fianna Fáilin esivaalien ensimmäisen kierroksen, McAleese valittiin lopulta puolueen presidenttiehdokkaaksi ja myöhemmin Irlannin presidentiksi. Reynolds koki joutuneensa Ahernin nöyryyttämäksi, mutta hän jatkoi parlamentissa vuoteen 2002 asti, jolloin hän vetäytyi kokonaan politiikasta.


title: Albert Reynolds

text: Reynolds tapasi vaimonsa Kathleen Coenin ollessaan töissä CIÉ:ssä. He saivat kaksi poikaa ja viisi tytärtä.


title: Albert Reynolds

text: Reynolds vetäytyi viimeisinä vuosinaan sairauden takia kokonaan julkisuudesta. Hän sairasti Alzheimerin tautia, minkä takia hän ei pystynyt osallistumaan 2013 Downingin Streetin julistuksen 20-vuotisjuhlatilaisuuteen. Reynolds kuoli elokuussa 2014 kotonaan Dublinissa.


title: Ville-Veikko Salminen

text: Ville-Veikko Salminen (23. elokuuta 1937 Turku – 16. tammikuuta 2006 Helsinki) oli suomalainen näyttelijä ja ohjaaja. Salmisen vanhemmat olivat näyttelijä ja ohjaaja Ville Salminen sekä näyttelijä Aune Häme. Hänen velipuolensa on elokuvaaja Timo Salminen.


title: Ville-Veikko Salminen

text: Salminen loi pitkän uran niin elokuvassa, televisiossa kuin teatterissakin. Hänet tunnetaan erityisesti monista rooleistaan Spede Pasasen elokuvissa. Salmisen ensimmäinen rooli oli vuonna 1948 elokuvassa "Irmeli, seitsentoistavuotias". Salminen oli myös perustamassa Yleisradion ja MTV:n televisioteattereita. Salminen myös ohjasi elokuvia ja dokumentteja sekä Mainos-TV:n televisiosarjoja "Sämpy", "Sirkka ja Sakari" ja "Olet vain kahdesti nuori".


title: Ville-Veikko Salminen

text: Kulttuuriministeri Tanja Saarela myönsi Ville-Veikko Salmiselle vuonna 2005 valtion taiteilijaeläkkeen.


title: Ville-Veikko Salminen

text: Salminen kuoli syöpään 68-vuotiaana helsinkiläisessä saattokodissa tammikuussa 2006. Hänen leskensä on Ulla Salminen. 1960-luvulla Salminen oli naimisissa laulaja Laila Kinnusen kanssa. 1970-luvulla hänen avopuolisonsa oli näyttelijä Anitta Niemi.


title: Ilmapallo (täsmennyssivu)

text: Ilmapallo on jostakin kevyestä materiaalista valmistettu säiliö, joka voidaan täyttää kaasulla ja käyttää eri tarkoituksiin. Eri merkityksistä katso


title: Gambell

text: Gambell on kaupunki Alaskassa Saint Lawrencen saarella Beringinmeressä 325 kilometriä lounaaseen Nomesta. Kaupunki on 58 kilometriä Venäjältä Tšuktšien niemimaasta.


title: Gambell

text: Vuoden väestönlaskennassa sen asukasluku oli 649. Näistä 95,69% edusti etnisesti Amerikan alkuperäiskansoja.


title: Gambell

text: "Sivuqaq" on jupikkien nimitys Saint Lawrencen saarelle ja Gambellille. Muita nimiä ovat olleet "Chibuchack" ja "Sevuokok". Saint Lawrencen saarta ovat ajoittain asuttaneet viimeisen 2000 vuoden aikana sekä Alaskan että Siperian jupikit. 1700- ja 1800-luvuilla saaren asukasluku oli noin 4000.


title: Gambell

text: Vuosina 1878-1880 nälänhätä verotti saaren asukaslukua. Monet jotka eivät kuolleet, lähtivät saarelta. Jäljelle jäänyt väestö oli lähes yksinomaan Siperian jupikkeja.


title: Gambell

text: Vuonna 1887 Amerikan episkopaalinen kirkko päätti perustaa lähetysaseman saarelle. Tänä vuonna laiva jätti sinne puusepän, lautaa ja työkaluja. Puuseppä työskenteli paikallisten kanssa ja rakensi puisen talon, ensimmäisen jonka he koskaan olivat nähneet. Kun rakennus oli valmis, puuseppä jätti avaimet oveen paikalliselle päällikölle ja lähti. Koska puuseppä ei osannut jupikkien kieltä, kukaan ei ymmärtänyt rakennuksen tarkoitusta.


title: Gambell

text: Episkopaalinen kirkko ei ollut löytänyt vapaaehtoisia asumaan Saint Lawrencen saarella, joten lähetysasemaa varten rakennettu talo oli ollut asumattomana. Vuonna 1890 Sheldon Jackson kuuli rakennuksesta ja puhui Iowan Wapellosta kotoisin olleille pastori Vene Gambellille ja tämän vaimolle Nellielle muuttamisesta Saint Lawrencen saarelle. Pastori Gambell palkattiin opettajaksi ja Gambellit saapuivat saarelle vuonna 1894. He saivat tyttären vuonna 1897. Nellie Gambell tuli sairaaksi ja Gambellit viettivät talven 1897-1898 Yhdysvalloissa, jossa Nellie joutui sairaalaan. Keväällä 1898 he palasivat takaisin Lady Jane Grey -laivalla. Laiva kuitenkin upposi myrskyssä. 43 ihmistä hukkui, mukana Gambellit ja heidän tyttärensä. Heidän kuolemansa jälkeen Sivuqaq nimettiin Gambelliksi heidän muistokseen.


title: Gambell

text: Alaska Native Claims Settlement Act vuonna 1971 jakoi suurimman osan saarta Gambellin ja Savoongan kaupunkien kesken.


title: Pulloposti

text: Pulloposti on tapa lähettää viestejä vesitse. Viesti pannaan kelluvaan ja vedenpitävään säiliöön kuten esimerkiksi pulloon, ja heitetään mereen tai muuhun vesistöön. Pullopostiviestejä ei ole tarkoitettu kenellekään erityisesti, vaan pullo kulkeutuu sinne, minne virtaukset sen kuljettavat.


title: Pulloposti

text: Pullopostia käytetään merivirtojen tutkimuksessa. Pulloposteja lähetetään myös huvin vuoksi. Lähettäjät haluavat tietää kuinka pitkälle heidän viestinsä kulkeutuu ja saada viestin vastaanottajalta.


title: Pulloposti

text: Ilmapalloposti on pullopostia vastaava tapa lähettää viestejä ilmateitse. NASA on lähettänyt myös useita "tähtienvälisiä pulloposteja", graafisia viestejä, jotka on kiinnitetty avaruusluotainten kylkeen. Tällaisia viestejä mahdollisille ulkoavaruuden asukkaille kuljettavat Pioneer 10 - ja Pioneer 11 - sekä Voyager-luotaimet.


title: Pulloposti

text: Ensimmäiset tunnetut pullopostiviestit lähetettiin noin vuonna 310 eaa. Asialla oli kreikkalainen filosofi Theofrastos, joka halusi todistaa oletuksensa että Välimeri on yhteydessä Atlantin valtamereen.


title: Pulloposti

text: Kun Kristoffer Kolumbus oli palaamassa Espanjaan Amerikan löytymisen jälkeen, hänen laivansa joutui vakavaan myrskyyn. Silloin hän heitti mereen raportin löydöstään ja toivomuksen, että viesti toimitettaisiin Espanjan kuningattarelle. Ei tiedetä, löydettiinkö tätä viestiä koskaan.


title: Pulloposti

text: 1500-luvulla muun muassa Englannin kuninkaallinen laivasto käytti pullopostia tiedottaakseen maihin vihollisen asemista. Kuningatar Elisabet I loi tarkoitusta varten erityisen viran: "Uncorker of Ocean Bottles", "valtameripullojen avaaja". Muiden oli kuolemanrangaistuksen uhalla kiellettyä avata pulloja, koska ne saattoivat sisältää sotasalaisuuksia.


title: Pulloposti

text: Toukokuussa 2005 88 haaksirikkoutunutta siirtolaista pelastettiin Costa Rican rannikolta. He olivat panneet avunpyynnön pulloon ja sitoneet sen kalastusaluksen pitkään siimaan.


title: Georgetown

text: Georgetown ja George Town on usean paikkakunnan nimi. Se voi tarkoittaa jotain seuraavista asioista:


title: Fiat G.55

text: Fiat G.55 "Centauro" ("Kentauri") oli italialainen, toisen maailmansodan aikainen yksimoottorinen, yksipaikkainen ja -tasoinen kokometallirakenteinen hävittäjälentokone. Fiat G.50:n seuraajaksi kehitetty kone edusti edeltäjäänsä verrattuna käytännössä kokonaan uutta sukupolvea lentokonesuunnittelussa. Suuri siipipinta-ala, tehokas moottori ja parantunut aseistus teki mahdolliseksi torjuntalennot yläkorkeuksissa liittoutuneiden pommikoneita vastaan. Kone oli niin ajanmukainen, että saksalaiset harkitsivat sen valmistuksen aloittamista Luftwaffen käyttöön. Korkeat valmistuskustannukset ja tarvittavan työvoiman määrä, joka oli saksalaisten omaa Messerschmitt Bf 109:ää huomattavasti suurempi, saivat saksalaiset kuitenkin luopumaan hankkeesta.


title: Fiat G.55

text:
Vuonna 1942 Italian ilmavoimat ("Regia Aeronautica"), teki päätöksen käyttää tulevien hävittäjäkonetyyppiensä moottorina lisenssivalmistettua Daimler-Benz DB 605-moottoria. Lentokonevalmistajia kehotettiin varustamaan seuraavat tyyppinsä kyseisellä moottorilla. Tätä uusien tyyppien sarjaa, johon kuuluivat Giuseppe Gabriellin suunnittelema Fiat G.55, Macchin Macchi C.205 ja Capronin Reggiane Re.2005, kutsuttiin nimellä ""Serie 5"".
Fiat G.55:n prototyypin ensilento lennettiin 30. huhtikuuta 1942. Konsepti havaittiin hyväksi, ja koneesta valmistettiin vielä kaksi prototyyppiä, joista kolmatta (sarjanumero MM.493) kokeiltiin taisteluolosuhteissa maaliskuussa 1943. Italian ilmailuministeriö hyväksyi tyypin valmistuksen käyttöönsä, ja sarjavalmistus alkoi G.55/0-esisarjalla. Varsinaisia sarjakoneita, G55/I, ehdittiin toimittaa Italian ilmavoimille ennen syyskuussa 1943 tapahtunutta Italian irrottautumista sodasta vain 15 kappaletta. Tämän jälkeen koneita valmistettiin taistelua Saksan rinnalla jatkaneen "Aeronautica Nazionale Repubblicana"n käyttöön noin 300 kappaletta.


title: Fiat G.55

text: Sodan loputtua Fiat valmisti jäljelle jääneistä puolivalmisteista ja komponenteista 40 konetta tyyppimerkinnällä G.55A. Näistä osa oli Italian sodan jälkeen uudelleen perustettujen ilmavoimien, "Aeronautica Militare Italiana"n käytössä, osa myytiin Argentiinaan ja Egyptiin vuonna 1948.


title: Fiat G.55

text: Rintamakäyttöön ensimmäiset G.55-koneet tulivat elokuun lopulla 1943, yksikkönä 353° Squadriglia (laivue)/20° Gruppo (rykmentti). Ne osallistuivat sodan viimeisinä viikkoina liittoutuneiden pommitushyökkäysten torjumiseen Rooman alueella. Aselevon jälkeen koneilla taisteli "Aeronautica Nazionale Repubblicana":n riveissä 2° Gruppo da Caccia Terrestre (hävittäjärykmentti), johon kuului mm. Squadriglia "Montefusco-Bonet". Sodan loppuvaiheessa ANR:n lentotoimintaa vaikeutti liittoutuneiden voimakkaat ilmaiskut pohjois-Italian lentokentille. Suurin osa G.55-koneista tuhoutui tai vaurioitui näissä hyökkäyksissä sekä taistellessaan liittoutuneiden materiaaliylivoimaa vastaan. Näistä syistä kaikki Fiat G.55-yksiköt varustettiin lopulta Messerschmitt Bf 109-kalustolla.


title: Fiat G.55

text: G.55-koneet osallistuivat Israelin itsenäisyyssotaan vuosina 1948–1949 ja eräiden tietojen mukaan vielä vuonna 1956 Suezin sotaan.


title: Fiat G.55

text: Yhtään alkuperäistä Fiat G.55-konetta ei ole säilynyt, Italian ilmavoimien museossa (Vigna di Valle, Italia) on näytteillä Fiat G.59-koneesta (G.55:n uudempi versio) muunnettu museokone.


title: Georgetown (Alaska)

text: Georgetown on eskimokylä Bethelin väestönlaskenta-alueella (Bethel Census Area) Alaskassa. Väkiluku vuonna 2000 oli kolme.


title: Georgetown (Alaska)

text: Georgetown sijaitsee Kuskokwim Riverin (Kuskokwinjoen) pohjoisrannalla Kilbuck-Kuskokwim -vuorilla. Se on 25 kilometriä alavirtaan Red Develistä ja ylävirtaan George Riverin suulta. Georgetowniin pääsee veneellä, lumikelkalla (talvella) tai pienellä lentokoneella.


title: Georgetown (Alaska)

text: Tälle alueelle saapuivat ensimmäiset ei-alkuperäisasukkaat 1800-luvun puolivälissä. Luutnantti Lavrenti Zagoskin Venäjän keisarillisesta laivastosta tutki aluetta vuonna 1844. Siihen aikaan kylä tunnettiin nimellä "Keledzhichagat". Kwigiumpainukamiutin asukkaat käyttivät sitä kesäkalastusleirinään.


title: Georgetown (Alaska)

text: Vuonna 1909 löydettiin kultaa George Riveriltä ja kaivostoiminta kehittyi nopeasti. Kuskokwimjoen rannalle länteen George Riverin suulta syntyi siirtokunta. Siirtokunta ja joki nimettiin kolmen George-nimisen kauppiaan mukaan: George Hoffmanin, George Fredericksin ja George Morganin. Vuoteen 1910 mennessä Georgetownin asukasluku oli kaivostoiminnan ansiosta noussut kolmeensataan, asumuksia oli noin kaksisataa. Tulipalo vuonna 1911 tuhosi suurimman osan näistä rakennuksista.


title: Georgetown (Alaska)

text: Vuonna 1953 ainoa suurempi rakennelma alkuperäisellä alueella jäljellä oli kaksikerroksinen George Fredericksille kuulunut hirsitalo. Toinen siirtokunta alkoi kehittyä itään George Riveristä ja tätä alettiin kutsua myös nimellä Georgetown. Osavaltion koulu perustettiin vuonna 1965. Kaivostoiminnan ehdyttyä asukkaat lähtivät alueelta ja koulu suljettiin vuonna 1970.


title: Georgetown (Alaska)

text: Alaska Native Claims Settlement Act vuonna 1971 lupasi kaupungin asukkaiden jälkeläisille oikeuden maahan ja Georgetownin alkuasukaskylä (Native Village of Georgetown) perustettiin samana vuonna. Nykyisin Georgetownin heimoneuvostossa on 108 jäsentä.


title: Laajalahti

text: Laajalahti on seuraavien paikkojen nimi:


title: Alaskan maanjäristys 1964

text: Alaskan maanjäristys 1964 () oli vuonna 1964 tapahtunut voimakkain tunnettu maanjäristys Pohjois-Amerikan historiassa. Voimakkuudeltaan järistys oli 9,2 Richterin asteikolla, ja sen keskus oli Prince William Sound -lahdella Alaskassa.


title: Alaskan maanjäristys 1964

text: Tyynenmeren ja Pohjois-Amerikan mannerlaattojen välinen siirroslinja repesi pitkänäperjantaina 27. maaliskuuta 1964 kello 17.36 paikallista aikaa (UTC−10). Maanjäristys kesti 3–5 minuuttia. Merenpohjan siirroksista seurasi jopa 67 metrin korkuisia tsunameja, jotka aiheuttivat suurimman osan kuolonuhreista ja taloudellisista vahingoista. Pystysuorat siirrokset olivat jopa 11,5 metriä. Maanjäristyksen vaikutukset näkyivät 250 000 km²:n alueella Alaskassa.


title: Alaskan maanjäristys 1964

text: Maanjäristyksessä kuoli 131 ihmistä. Uhreista 122 kuoli tsunamin seurauksena (106 Alaskassa ja 16 muualla) ja yhdeksän itse maanjäristyksen uhrina. Taloudelliset vahingot olivat arviolta 300 miljoonaa Yhdysvaltain dollaria (1964 USD) eli 1,8 miljardia vuoden 2005 dollaria.


title: Viherherukka

text: Viherherukka on mustaherukan ("Ribes nigrum") muunnos, jonka marjoista puuttuu tumma väri ja lähes kokonaan mustaherukalle ominainen voimakas aromi. Viherherukka on jalostettu Suomessa ’Öjebyn’-mustaherukkalajikkeesta. Sen marja on väriltään kellertävänvihreä ja muistuttaa maultaan mustaherukkaa mutta on aromiltaan jonkin verran heikompi ja maultaan makeampi. Ulkoisesti se muistuttaa hieman karviaismarjaa.


title: Sania Mirza

text: Sania Mirza (s. 15. marraskuuta 1986 Mumbai) on tennisammattilainen ja kotimaansa Intian ykkösnaispelaaja. Hän on korkeimmalle koskaan rankattu intialainen naistennispelaaja, Mirzan WTA-ranking oli elokuussa 2007 27. Vuoden 2005 helmikuussa Mirzasta tuli ensimmäinen WTA-kaksinpeliturnauksen voittanut intialaisnainen hänen kukistettua Hyderabad Openin loppuottelussa Alona Bondarenkon. Nelinpelissä hän on voittanut kuusitoista WTA-turnausta. Australian avoimissa 2009 hän voitti sekanelinpelimestaruuden maanmiehensä Mahesh Bhupathin parina.


title: Sania Mirza

text: Mirza aloitti ammattilaisuransa kaudella 2003. 173 cm pitkä Mirza on oikeakätinen ja pelaa kahden käden rystyllä. Hän on erittäin suosittu kotimaassaan. Huhtikuussa 2010 hän avioitui pakistanilaisen kriketinpelaajan Shoaib Malikin kanssa.


title: Klisee

text: Klisee (myös klišee < ’kuvalaatta’) tarkoittaa kulunutta ideaa tai ilmaisua. Sanaa käytetään esimerkiksi taiteen, kirjallisuuden, musiikin ja elokuvan alalla. Sanalla on vähättelevä merkitys.


title: Klisee

text: Ilmaus tarkoittaa myös kirjapainossa tehtyä kuvalaatan jäljennöstä.


title: Iranin asevoimat

text: Iranin armeija järjestettiin uudelleen 2004. Se koostuu neljästä panssaroidusta divisioonasta, kahdesta jalkaväkidivisioonasta, kahdesta kommandoprikaatista ja ilmaprikaatista.Iranilla oli 1980-luvun puolivälissä noin 1 000 panssarivaunua, yhdysvaltalaisia, brittiläisiä, neuvostoliittolaisia sekä kiinalaisia lisenssillä valmistettuja neuvostoliittolaisia panssarivaunuja.


title: Iranin asevoimat

text: Iranilla on useista eri lähteistä hankittuja panssarivaunuja. Šaahi Mohammad Reza Pahlavin aikana Iran oli lähinnä Yhdysvaltain liittolainen ja kalustohankinnat painottuivat länteen. Kun islamilaisen vallankumouksen tuloksena Iranin politiikka muuttui Yhdysvaltain vastaiseksi, kääntyi Yhdysvallat Irakin puoleen, minkä seurauksena Iran ryhtyi hankkimaan neuvostoliittolaista kalustoa.Runsaslukuisena ja mekanisoituna Iranin armeijaa varustaa kansallinen puolustusvälineteollisuus. Pääosa siitä on valtion omistama, mikä on ryhmitetty omistuksellisesti Defence Industries Organizationa (D. I. O.) puolustus- ja asevoimien logistiikkaministeriöön. DIO on perustettu jo 1924. Toiminnassa pyritään kaksoiskäyttöön ja myös siviilituotantoon.


title: Iranin asevoimat

text: DIO valmistaa muun muassa seuraavanlaisia varusteita:


title: André Wickström

text: André Joakim Wickström (s. 11. helmikuuta 1976 Sipoo) on suomenruotsalainen stand up -koomikko ja näyttelijä. Suomenkieliselle yleisölle hän tuli tunnetuksi MTV3:n W-tyyli-viihdeohjelmasta.


title: André Wickström

text: Wickström valmistui Teatterikorkeakoulusta teatteritaiteen maisteriksi vuonna 1999. Vuonna 2001 City-lehti valitsi hänet "Kaupungin parhaaksi stand up -koomikoksi". Wickström näytteli elokuvassa "Kummelin Jackpot" Jehovan todistaja Anttia. Wickström on juontanut "Nevada"-televisiosarjaa yhdessä Mikko Leppilammen kanssa. Hän on myös ollut "Robots"- ja "Autot 2" -animaatioelokuvien suomenkielisenä ääninäyttelijänä. Wickström on myös näytellyt ruotsalaisessa menestyneessä komediasarjassa "Solsidan" ("Onnea Onkimassa"). Wickström juontaa MTV3:n suorassa komediasarjassa "Saturday Night Livessä" osiota nimeltään "Uutisviikko".


title: André Wickström

text: Wickström esiintyy insinööri Yrjö Uusivirtana energiayhtiö Helenin sisältömarkkinointikampanjassa. Kampanjan sketsivideot on palkittu Effie- ja mainoselokuvien Voitto-kilpailuissa.


title: Sisustus

text: Sisustus tai sisustaminen on rakennuksen tai kulkuneuvon sisätilan varustamista ja järjestämistä. Sisustusarkkitehtien järjestö SIO määrittelee ammattikunnan työn tavoitteeksi luoda tilaajan ja käyttäjän tarpeisiin sopivia, tarkoituksenmukaisia ja viihtyisiä toimintaympäristöjä ottamalla huomioon taloudelliset ja ympäristöeettiset näkökohdat. Järjestö sanoo hyvän sisustussuunnittelun yhdistävän rakenteet, kalusteet, valon, värit ja materiaalit toimivaksi kokonaisuudeksi ja luovan tiloihin tunnelmaa valaistuksen sekä käytännöllisten ratkaisujen avulla.


title: Sisustus

text: Sisustaa voi koteja, julkisia tiloja, liikehuoneistoja tai kulkuneuvoja kuten autoja, veneitä, junanvaunuja tai lentokoneita. Sisustukseen kuuluvat muun muassa pintamateriaalien ja tekstiilien valinta, kalustus ja valaistus. Sisustuksen suunnittelu on tilasuunnittelun osalta osin päällekkäistä rakennusarkkitehtuurin kanssa, sisustuksessa käytettävien kalusteiden ja muiden esineiden osalta se lähestyy teollista muotoilua.


title: Sisustus

text: Sisustuksen tavoitteet riippuvat tilojen käyttötarkoituksesta, joita kodeissa ovat muun muassa ruoanlaitto, ruokailu, rentoutuminen, nukkuminen, peseytyminen, työ ja leikki, sisääntulo ja kerroksesta toiseen siirtyminen, sekä säilytys.


title: Sisustus

text: Viihtyisyyden tai mukavuuden käsite voidaan jakaa kolmeen osaan:


title: Sisustus

text: Sisustuksen kestävyydellä on merkitystä varsinkin silloin, kun tilan ja sen pintojen kulutus on kova, kuten julkisissa yleisötiloissa tai kodin keittiössä tai lastenhuoneessa. Kosteissa tiloissa sekä tietynlaisissa työ- ja harrastustiloissa tulee materiaalien kestää mekaaniseen kulutuksen ohella vettä, toistuvaa puhdistusta, öljyjä ja mahdollisia muita aineita.


title: Sisustus

text: Sisustusmateriaalien ja -rakenteiden paloturvallisuus on yksi tärkeä näkökohta. Muun muassa patjojen ja pehmustettujen huonekalujen paloturvallisuudesta on säädetty asetuksin. Majoitustilojen ja hoitolaitosten sisustusmateriaalien on oltava joko vaikeasti syttyviä (SL1) tai tavanomaisesti syttyviä (SL2). Herkästi syttyviä (SL3) materiaaleja ei tule käyttää niiden sisustuksessa.


title: Sisustus

text: Materiaalien ja rakenteiden valintaan ja tilojen suunnitteluun vaikuttavat myös terveydelliset seikat kuten allergiat ja tapaturmariskit. Hyvä akustiikka on erittäin tärkeää konserttisalissa tai kotiteatterissa, mutta kaiuttomuus, puheäänen hyvä kuuluvuus ja ympäröivien tilojen hyvä ääneneristys ovat tärkeitä miltei tilojen käyttötarkoituksesta riippumatta niin normaalikuuloisille kuin erityisesti kuulovammaisille.


title: Sisustus

text: Julkisten tilojen ja yritysten toimitilojen sisustuksessa tavoitteena voi olla myös tietynlaisen mielikuvan välittäminen tiloissa toimivasta organisaatiosta tai yrityksen yrityskuvasta tai brändistä yhtenä visuaalisen markkinoinnin osatekijänä. Ravintoloissa ja muissa vapaa-ajan tiloissa tärkeää on tilojen elämyksellisyys. Mielikuvatavoitteista riippuen sisustus voidaan suunnitella ilmentämään vaikkapa ympäristötietoisuutta, luotettavuutta tai perinteikkyyttä. Myös kotien sisustuksessa voidaan pyrkiä ilmentämään asukkaiden persoonallisuutta ja elämäntyyliä. Suhteessa rakennukseen ja lähiympäristöön sisustus voi myötäillä itse rakennuksen ja sen rakennusajan tyyliä tai olla sen kanssa harkitussa ristiriidassa.


title: Sisustus

text: Kodinsisustamista sivuaa myös keräilyharrastus, jossa kiinnostus tavaroihin oman minän jatkeena on esillä samalla tavoin kuin sisustuksessa.


title: Sisustus

text: Kodin sisustaminen nykyisessä mielessä voidaan katsoa saaneen alkunsa alankomaalaisissa porvarisperheissä 1600-luvulla. Kirjailija ja arkkitehti Witold Rybczynskin mukaan silloin talo alettiin ensi kertaa nähdä erillisenä ja erityisenä tilana, ja sen ajan alankomaalaiset ottivat käyttöön sisustuselementtejä, jotka tunnetaan edelleen.


title: Sisustus

text: 1600-luvulla Ranskassa kehitettiin sisustuksen yhtenäisyyden käsitettä, jossa etenkin tekstiileillä oli tärkeä osuus. Ludvig XV:n hovissa kiinnitettiin ensi kertaa huomiota huonekalujen istumismukavuuteen. 1700-luvun englantilaiset arkkitehdit toivat kaupunkiasuntojen sisustukseen järjestystä, symmetriaa ja tyylikkyyttä, ja samaistivat kauneuden ja käyttökelpoisuuden käsitteet.


title: Sisustus

text: 1800-luvulla kaupungistuminen, teollistuminen ja keskiluokan muodostuminen loivat kulutuskulttuurin, jonka osa kodinsisustus on. Nykyaikainen koti ja sen sisustus ovat lähtökohdiltaan ennen kaikkea kaupunkilaisen keskiluokan kulttuuria. Työväenluokalle valinnanmahdollisuuksia sisältävä sisustaminen tuli laajassa mittakaavassa mahdolliseksi vasta toisen maailmansodan jälkeisinä talouskasvun ja hyvinvoinnin leviämisen vuosina.


title: Sisustus

text: 1800-luvulla huoneita alettiin pääsääntöisesti käyttää eri tarkoituksiin, ja kukin tila sisustettiin eri tavoin. 1800-luvun porvarillisessa kulttuurissa koti määrittyi naisen ja perheenemännän alueeksi. Kodin kauneus ja järjestys määrittivät perheenemännän osaamista. Sisustusoppaita, -lehtiä ja -neuvojia alkoi tulla markkinoille vuosisadan lopussa.


title: Sisustus

text: 1800- ja 1900-luvun vaihteessa Euroopassa haettiin uutta, ”aitoa” tyyliä vaihtoehdoksi kertaustyyleille ja teolliselle tuotantotavalle. Esikuvia haettiin talonpoikaisesta käsityöperinteestä ja rakentamisesta ja tuloksena oli tyylisuunta, joka kulki maasta riippuen art nouveaun, jugendin tai kansallisromantiikan nimellä. Englantilainen Arts and Crafts -liike oli vahva vaikuttaja. Tyyli sai suosiota vauraan keskiluokan keskuudessa, mutta ei vielä levinnyt todella suurten joukkojen keskuuteen.


title: Sisustus

text: 1900-luvulla talotekniikan kehitys on vienyt sisustussuunnittelua eteenpäin ja antanut mahdollisuuksia uudenlaisiin tila-, valo- ja lämmitysratkaisuihin sekä puhtaanapitoon. Teknologian myötä syntyi myös modernistinen liike, joka sovelsi arkkitehtuuriin ja sisustukseen teollisuustuotannon piirteitä. Ensimmäisen maailmansodan jälkeen ihanteeksi nousi funktionalismi, joka asetti toiminallisuuden tyylillisten ulkonäköseikkojen edelle. Joukkotuotannon avulla pyrittiin kalusteiden edulliseen hintaan. Käytännöllisyys oli vastakohta porvarillisen kodin monimutkaiselle sisustukselle, jossa edustusnäkökohdat olivat tärkeitä. Etenkin nykyajan keittiöt ja hygieniatilat ovat modernin sisustustyylin esimerkkejä. Modernin keittiökalustamisen alkuna pidetään itävaltalaisen arkkitehti Margarete Schütte-Lihotzkyn vuonna 1926 suunnittelemaa kiintokalustein varustettua Frankfurtin keittiötä.


title: Sisustus

text: Sisustusmuoti on aikojen saatossa jäljitellyt myös pukumuotia, etenkin verhoilun suhteen.


title: Sisustus

text: Kiinassa talon elämänvoimaan eli "qihin" keskittyvä vanha "feng shui" -ajattelu on vaikuttanut sikäläisiin sisustusihanteisiin, ja Kiinassa feng shui -asiantuntijoilta kysytään edelleen yleisesti sisustusneuvoja.


title: Sisustus

text: Omavaraistaloudessa sisustus oli niukkaa, käyttöesineisiin keskittyvää. Talonpoikaisesta sisustamisesta voidaan puhua vasta 1800-luvulta alkaen, ja alueelliset erot olivat suuria. Rannikkoseuduilla oltiin muuta maata edellä. Kansanrakennuksissa savu-uuni nokesi sisäpinnat ja sisustamisen kehitys liittyy uloslämpiävien uunien ja entistä suurempien ikkunoiden vähittäiseen yleistymiseen.


title: Sisustus

text: Sisustustekstiilit, kuten verhot, ryijyt ja pöytäliinat, olivat arvokasta perintöomaisuutta. Kapioperinne piti yllä niiden valmistukseen liittyvää käsityötaitoa.


title: Sisustus

text: Suomessa funktionalismin tunnetuin edustaja oli Alvar Aalto. Toisen maailmansodan jälkeisinä jälleenrakennusvuosina sisustuskeskustelussa oli vahva valistava sävy ja tavoitteena oli nykyaikaisen ja järkiperäisen Suomen rakentaminen. Kuluttajia opastettiin näkemään kauneutta yksinkertaisessa ja keveässä. 1950-luvun muotokieli ammensi yhtäältä niukkuuden ajasta ja talonpoikaisesta muotomaailmasta ja sen säästäväisyyden eetoksesta ja toisaalta kansainvälisistä virtauksista.


title: Sisustus

text: 1970-luvulta alkaen suomalaisille kuluttajille oli tarjolla opastusta sisustuslehdissä ja erilaisissa naistenlehdissä, joiden painopiste oli yhä selvemmin tuote-esittelyissä. Huonekalujen valmistustekniikka kehittyi, mikä laski kalusteiden hintoja ja huonekalukauppa kasvoi. Myös tee se itse -toimijoille markkinoitiin työkaluja ja välineitä.


title: Sisustus

text: Sisustus on yksilökohtainen asia, ja eri ihmisten mieltymykset hyvän sisustuksen suhteen ovat eri aikoina erilaisia. Sisustuksessa pyritään kuitenkin yleisesti kohentamaan tiettyjä sisätilojen osatekijöitä, joita ovat tila, valo, väri, kuviot ja pinnat, sekä sommittelu ja yksityiskohdat.


title: Sisustus

text: Sisustuksessa tilaratkaisujen, kuten huonejaon ja kalusteiden valinnan ja sijoittelun avulla voidaan ottaa asunnon tila paremmin ja toimivammin käyttöön tai lisätä ainakin tilan tuntua. Tilan laadun kannalta merkittäviä ovat esimerkiksi huoneen sisustuksen yhtenäisyys ja huoneen mittasuhteet. Huoneiden yksityisyys tai avoimuus ovat myös tärkeä osa viihtyvyyttä.


title: Sisustus

text: Valoa voidaan pitää huoneen viihtyvyyden tärkeimpänä elementtinä. Oikein toteutettu valaistus korostaa tärkeitä asioita ja valaisee tilaa riittävästi toiminnan kannalta. Valo liittyy erottamattomasti tilaan, sillä valo luo tilaan korostuksia ja varjoja, ja tuo esiin yksityiskohtia.


title: Sisustus

text: Valaistus voi perustua päivänvaloon tai keinovaloon. Päivänvalo vaihtelee kiinnostavasti vuorokauden- ja vuodenajan sekä sään mukaan, kun taas valaisinten keinovaloa voidaan kohdistaa, rajata, suodattaa ja säätää monipuolisesti.


title: Sisustus

text: Valaistus muodostuu yleisvalosta, kohdevaloista ja korostavista valoista. Kattovalaisin sekä mahdolliset sivu-, ylös- ja alasvalot antavat huoneeseen yleisvaloa. Kohdevaloja suunnataan pisteisiin joissa on nähtävä tarkasti, kuten työpöydille, ja lattiavalaisin voi valaista nojatuolin ympäristön antaen lukuvaloa. Korostavat valot ovat kohdevaloja himmeämpiä, ja niitä voi käyttää korostamaan sisustuksen yksityiskohtia, kuten kukkia, tauluja tai vitriinejä.


title: Sisustus

text: Valaistus on viihtyvyyden lisäksi myös turvallisuustekijä. Valaistuksen suunnittelussa on otettava huomioon riittävä valaistustaso esimerkiksi portaissa, pääsisäänkäynneillä, keittiön työpöydillä, kylpyhuoneen peilin edessä ja komeroissa. Samalla on vältettävä häikäisyä.


title: Sisustus

text: Valaistuksen toteuttamiseen voi käyttää erityyppisiä polttimoita: hehkulamppuja, loisteputkia, pienoisloisteputkia eli energialamppuja, halogeenilamppuja tai ledejä. Lamppuja voidaan himmentää tunnelman luomiseksi – himmennys säästää myös sähkönkulutusta.


title: Sisustus

text: Lamppujen värilämpötila määrää, kuinka oikein esimerkiksi ihmisihon, tekstiilien ja taulujen värit toistuvat. Puhtaimmin värit toistuvat värilämpötilaltaan 5 000–6 000 kelvinin päivänvalolampun valossa, mutta moni pitää niiden valoa liian sinisenä ja kylmänä kotioloihin, joissa on totuttu avotulen ja hehkulamppujen lämpimän kellertävään valoon. Kotivalaistuksessa suosituin värilämpötila on noin 3 000 kelviniä, joka saavutetaan esimerkiksi halogeenilampuilla. Halogeenilamput kuuluvat hehkulamppujen ryhmään ja myös ne menevät myyntikieltoon EU:ssa. Energiansäästölampuissa ja loisteputkissa värilämpötilan voi valita monista vaihtoehdoista, jotka eivät alemmissa hintaluokissa aina ole erityisen miellyttävän värisiä. Väärällä värilämpötilalla ja valon spektrillä eli värijakaumalla on vaikutusta myös näkemisen tarkkuuteen ja helppouteen.


title: Sisustus

text: Värin voi saada aikaan materiaalivalinnoilla tai maaleilla ja muilla pinnoitteilla. Värimieltymykset ovat hyvin yksilöllisiä, ja ihmiset reagoivat väreihin eri tavalla. Sisustusvärien yhdistelyssä voi käyttää esimerkiksi vastavärejä, komplementtivärejä, kontrasteja tai tiettyjä sävyperheitä.Erilaisia kuvioita ja pintoja on lukematon määrä. Luonnonmateriaalien pinta vanhenee yleensä kauniisti ja ne ovat ajattomia. Keinomateriaalien etu on niiden käytännöllisyys. Kuvioita voi käyttää antamaan rytmiä ja liikettä, syvyyttä ja luonnetta, tai yksityiskohtina, rajaajina, korostajina ja keskipisteenä. Kuvioiden suosiota määrittää usein muoti; joinakin aikoina on suosittu rikkaita ja rauhattomia kuvioita, mutta nykyaikana muotia ovat rauhallisemmat kuviot.


title: Sisustus

text: Sisustuksen kohteena olevia pintoja asunnossa ovat seinät, katot, lattiat ja ikkunat.


title: Sisustus

text: Seinässä käytetään yleensä joko tapettia tai maalia; keittiössä ja kosteissa tiloissa myös kaakelia ja muita helposti puhdistettavia materiaaleja. Seinissä käytetään usein myös puista puolipaneelia tai puolipeilejä.


title: Sisustus

text: Lattianpäällysteistä kokolattiamattoa käytetään nykyisin Pohjoismaissa lähinnä julkisissa tiloissa. Kotitalouksissa suositaan kovempia ja helpommin puhdistettavia materiaaleja, kuten laminaattia, puulankkuja, parkettia, muovimattoa, korkkilevyjä, linoleumia tai erilaisia keraamisia laattoja.


title: Sisustus

text: Pintamateriaalilla voidaan luoda huoneeseen helposti tunnelmaa. Esimerkiksi laatat mielletään usein kovaksi ja kylmäksi pinnaksi kun taasen puu lämpimäksi ja pehmeäksi.Sommittelussa on kyse tavaroista, niin suurista huonekaluista kuin pienistä koriste-esineistäkin, ja niiden sijoittelusta huoneisiin. Huoneen koko ja muoto sanelevat usein parhaan tavan järjestellä isoimmat huonekalut. Usein verhot ja matot on mahdollista vaihtaa vuodenajan mukaan, ja pieniä koriste-esineitä on aina mahdollista siirrellä vaihtelun vuoksi. Sisustuksessa pyritään usein peittämään rumat tavarat kuten sähköjohdot pois näkyviltä.


title: Sisustus

text: Olohuoneessa on tavallisesti oleskeluun sopivina pöytä ja sen ympärillä sohva ja tuoleja. Tuoleja voi olla myös yksittäin. Olohuoneessa on tavallisesti kirjahylly. Kirjahyllyssä voi olla avohyllyt tai lasivitriini, ja hyllyssä voi olla valoja. Erillinen kirjastohuone on Suomessa varsin harvinainen.


title: Sisustus

text: Makuuhuoneessa on sänky ja mahdollisesti tuoleja tai yöpöytiä.


title: Sisustus

text: Keittiössä varustuksena on tyypillisesti astianpesupöytä, liesi, jääkaappi ja mahdollisesti astianpesukone. Keittiön kaapistojen ovia voi vaihtaa sisustuksen ulkonäköä muuttamaan.


title: Sisustus

text: Eteisessä on yleensä vaatenaulakko tai muuta säilytystilaa ja mahdollisesti istuimia.


title: Sisustus

text: Tekstiilit voivat sisustuksessa toimia muun muassa kotien käyttötekstiileinä (verhot, vuodevaatteet), huonekalujen verhoilumateriaaleina, julkisten tilojen taiteena ja akustisina, kaikua vaimentavina pintoina.


title: Sisustus

text: Huoneen lattialla matto lisää huoneen kodikkuutta, vähentää lattian kylmyyttä, suojaa lattiapintaa ja vaimentaa esimerkiksi huonekalujen jalkojen tai askelten ääniä. Mattotyyppejä ovat muun muassa bokhara, itämainen matto, persialainen matto, kookosmatto, kelim ja räsymatto.


title: Sisustus

text: Huoneelle antavat erityistä ilmettä seinillä olevat taulut ja maalaukset sekä niiden kehykset. Seinillä voi olla myös peilejä tai kankaita kuten ryijyjä.


title: Sisustus

text: Huonetta koristavat usein myös kukat ja pienet esineet hyllyillä tai pöydillä koristeena tai luomassa tunnelmaa. Pienesineistö kertoo usein myös asujasta jotakin.


title: Sisustus

text: Sisustukseen kuuluvia medialaitteita ovat muun muassa televisio ja kotiteatterikeskus. Stereoiden kaiuttimilla voi olla sisustuksellista merkitystä. Pieniä kokoja varten on olemassa erityisiä pöytiä ja isot kaiuttimet ovat usein lattiamallisia. Myös itse kaiuttimet ovat nykyään usein sisustuksellisia ja saatavissa erilaisilla pintavaihtoehdoilla. Televisio voidaan sijoittaa huoneessa pöydälle, kaappiin tai seinälle. Vahvistimet ja muut stereolaitteet sijoitetaan usein stereokaappiin.


title: Sisustus

text: Sisustus edustaa yleensä jotain tiettyä tyyliä tai tyylisuuntaa. Sisustustaiteen merkittäviä historiallisia tyylisuuntia ovat olleet romaaninen tyyli, gotiikka, renessanssi, barokki, rokokoo, uusklassismi, kustavilaisuus, empire, biedermeier, jugend ja funktionalismi. Vuoden 1420 aikoihin Italiassa alkanut renessanssi oli suurista valtatyyleistä ensimmäinen. Sitä seurasivat merkittävinä sisustustyyleinä barokki 1600-luvun loppupuolella, rokokoo 1700-luvulla ja uusklassismi 1700-luvun lopulla. Vuosien 1830–1900 välillä tulivat suosituksi kertaustyylit, joissa historiallisia valtatyylejä ryhdyttiin toteuttamaan uudelleen. Kertaustyyleihin kuuluivat uusgotiikka, uusrenessanssi, uusbarokki ja uusrokokoo. 1900-luvun alkuvuosikymmeninä syntyi funktionalismi, joka suosii selkeitä linjoja ja jossa kalusteiden tulee vastata niiden toimintoa.


title: Sisustus

text: Joitain nykyisin suosittuja sisustustyylejä:Sisustussuunnittelun koulutusta Suomessa järjestävät kansanopistot, ammattikoulut, yliopistot ja yksityiset koulutuskeskukset.


title: Sisustus

text: Sisustusalalle valmistavia koulutuksia ovat esimerkiksi verhoilu- ja sisustusalan perustutkinto (sisustaja), sisustajan koulutusohjelma; käsi- ja taideteollisuusalan perustutkinto (artesaani), suuntautumisvaihtoehtona sisustus; sisustusalan ammatti- ja erikoisammattitutkinto; sekä muotoilijan ammattikorkeakoulututkinto.


title: The Greatest Hits (INXS)

text: The Greatest Hits on australialaiselta INXS-rock-yhtyeeltä vuonna 1994 julkaistu kokoelmalevy. Levy sisältää yhtyeen parhaimmat ja tunnetuimmat hitit vuosilta 1980 – 1993 lukuun ottamatta kappaletta "Baby Don't Cry". Lisäksi levyllä on tätä kokoelmaa varten tehty kappale "The Strangest Party (These Are the Times)".


title: Greatest Hits (Neil Young)

text: Greatest Hits on kanadalaisen folk/rock/country-muusikon Neil Youngin kokoelma, joka sisältää suurimmat hitit vuosilta 1969–1992


title: Viasat

text: Viasat on ruotsalaisen MTG-konsernin omistama digitaalisia satelliitti-TV-kanavia välittävä yritys, joka perustettiin vuonna 1989. Ruotsin, Suomen, Tanskan, Norjan lisäksi se toimii Venäjällä, Baltian maissa ja Unkarissa. Viasat Finland Oy on osa ruotsalaista Modern Times Group AB -mediakonsernia (MTG), joka on listattu Tukholman pörssissä. Nimi viasat tulee ruotsin kielen sanoista "via satellit", (suom. satelliitin välityksellä)


title: Viasat

text:
Viasat tarjoaa noin 45 televisio- ja 13 radiokanavaa. Yritys tekee yhteistyötä muun muassa Buena Vista Internationalin, Columbia Tristarin sekä pohjoismaisen tuotantoyhtiö Sonetin kanssa. Viasatin hyväksymiä digivirittimiä on ollut saatavissa vuodesta 2000. Suomessa Viasat on toiminut vuodesta 1996 lähtien vastaten kanavien myynnistä ja markkinoinnista.
Viasat Kulta on kanavapaketti kaapeliverkkoon ja Viasat Tuplaplatina satelliitin kautta. Paketin kanavien katsomiseen tarvitsee Viasatin ohjelmakortin, digivirittimen sekä satelliitin kautta vastaanotettaessa myös lautasantennin. Kaapeliverkkoon ohjelmakortti hankitaan omalta kaapeli-tv operaattorilta, ja satelliittivastaanottoon suoraan Viasatilta.
Kanavat, jotka eivät kuulu tilaukseen, mutta näkyvät:Lisäksi Viasatin satelliittitarjonnassa olivat aiemmin kaikki Yleisradion digitaaliset televisiokanavat ja Nelonen. 28. maaliskuuta 2008 Viasat kuitenkin ilmoitti tiedotteessaan poistavansa nämä kanavat satelliittijakelusta, koska se tarvitsi lisää tilaa HD- ja maksu-tv-kanavilleen. Tämän vuoksi yhtiö tarjosi asiakkailleen toimitusmaksun hinnalla antenniverkon digiboksin, jotta asiakkaat voivat katsella Yleisradion ja Nelosen ohjelmia.


title: Viasat

text: Viaplay on MTG:n omistama elokuvia, televisiosarjoja ja urheilua suoratoistopalvelu, joka lanseerattiin 2007 Viasatin alaisuuteen nimellä.


title: Imatran Voima (yhtye)

text: Imatran Voima on suomalainen elektroyhtye, jonka muodostavat Randy Barracuda ja Fresh-O-Lexxx. Yhtyettä edelsi vuonna 1997 Lazer-niminen kokoonpano, jonka tuotantoon kuului lähinnä Helsingin Puhelinyhdistyksen (HPY) puhelinvaihteeseen laadittu jonotusmusiikki.


title: Imatran Voima (yhtye)

text: Imatran Voiman teki ensimmäisen levytyksensä vuonna 2000. Yhtyeen levyt on pääasiassa julkaissut yhtyeen oma levymerkki Kostamus ja norjalaisen Tellé Recordsin alamerkki Tellektro. Joitain levyjä ovat julkaisseet myös suomalainen Monsp, saksalainen Dominance Recordsin alamerkki Dominance Electricity, yhdysvaltalainen Monotone ja brittiläinen Mighty Robot Recordings.


title: Imatran Voima (yhtye)

text: Lisäksi yhtye on remixannut muun muassa Two Witchesin ja Notkean Rotan kappaleita.


title: Out of the Blue

text: Out of the Blue on Electric Light Orchestran albumi, joka julkaistiin vuonna 1977. Alkuperäinen julkaisu oli kaksois-LP mutta nykyään se on saatavilla yhdellä CD:llä.


title: Out of the Blue

text: Albumi sisältää runsaasti hitaampia ja romanttisempia kappaleita kuin ELO:n edellinen albumi "A New World Record" (1976). Sillä on myös neljästä kappaleesta muodostuva sarja "Concerto for a Rainy Day". Albumi tunnustetaan laajalti ELO:n parhaimpien joukkoon kuuluvaksi ja se oli myös kaupallisesti parhaiten menestyneitä.


title: Out of the Blue

text:
"Kaikki kappaleet ja sanoitukset Jeff Lynne. Orkesteri- ja kuorosovitukset Jeff Lynne, Richard Tandy ja Louis Clark. Orkesterinjohto Louis Clark."
Tämä LP:n puoli on nimeltään "Concerto for a Rainy Day".


title: Crosby, Stills, Nash (and Young)

text: Crosby, Stills and Nash on tunnettu folk/rock-yhtye. Neil Young on ollut vierailevana muusikkona monilla yhtyeen albumeilla, jolloin yhtyeen nimi on Crosby, Stills, Nash and Young. Yhtye sai suuren suosion 1960-luvun loppupuolella ja 1970-luvun alkupuolella mm. kappaleilla "Marrakesh Express", "Our House", "Helpless", "Ohio" ja "Teach Your Children".


title: Crosby, Stills, Nash (and Young)

text: Kokoonpanon jäsenistä Graham Nash on brittiläinen, Neil Young kanadalainen sekä David Crosby ja Stephen Stills yhdysvaltalaisia.


title: Crosby, Stills, Nash (and Young)

text: Neil Young ja Stephen Stills olivat yhtyeessä Buffalo Springfield, joka hajosi vuonna 1968. Tämän jälkeen Stephen Stills kutsui uuteen yhtyeeseensä The Byrdsistä erotetun David Crosbyn ja The Holliesissa soittaneen Graham Nashin. Vuonna 1969 julkaistiin esikoisalbumi "Crosby, Stills, and Nash", joka oli heti myyntimenestys. Neil Young tuli myöhemmin mukaan toiselle albumille Deja-Vu, joka on kaikkien neljän artistin urien eniten myyty levy. Deja-Vun jälkeen kaikki neljä yhtyeen jäsentä julkaisivat myös sooloalbumin, joista Stephen Stillsin debyytti oli menestynein, saavuttaen korkeimmillaan Billboard-listan kolmannen sijan. Neil Young keskittyi soolouraansa, vaikka on ollut tämän jälkeenkin mukana yhtyeen muutamalla albumilla. Youngin osallistumisen ajoittaisuuteen on vaikuttanut sekin, että hänen ja Stephen Stillsin yhteistyötä on Buffalo Springfieldin ajoista lähtien luonnehdittu myrskyisäksi. Yhtyeen kolmas levy CSN julkaistiin 1977. Sitä ennen he julkaisivat soololevyjen lisäksi musiikkia mm. Crosby & Nash ja Stills-Young Band kokoonpanoilla.


title: Crosby, Stills, Nash (and Young)

text:
Kolmikko esitteli tekemiään sävellyksiä George Harrisonille Crosbyn ja Stillsin vieraillessa Nashin viimeisessä Hollies-esiintymisessä Britanniassa mutta tämä ei kiinnittänyt yhtyettä The Beatlesin Apple- yhtiölle.
Ennen Youngin liittymistä yhtye pyysi mukaan John B. Sebastiania ja Rick Jamesia, jotka kukin kieltäytyivät. Rick James esitteli heille basisti Greg Reevesin josta tulikin vakituinen ulkojäsen studioon ja esiintymisiin.


title: Crosby, Stills, Nash (and Young)

text: Crosby, Stills and Nash esiintyi hyväntekeväisyyskonsertissa Live Aidissa vuonna 1985 esittäen kappaleet "Teach Your Children", "Suite: Judy Blue Eyes", "Southern Cross" sekä Neil Youngin kanssa tämän hitin "Only Love Can Break Your Heart". Young esitti myös yksin omia kappaleitaan konsertissa.


title: Crosby, Stills, Nash (and Young)

text: Crosby, Stills & Nash on jatkanut aktiivista konsertointia näihin päiviin saakka, sekä Neil Youngin kanssa vuosina, 2000, 2002 sekä 2006. Viimeisin yhteisesiintyminen on vuoden 2013 Bridge School Benefit-konsertti Californiassa.


title: Partiohuivi

text: Partiohuivi on tärkein osa partiolaisten asustusta. Kaikki maailman partiolaiset käyttävät sitä, vaikka asustus muuten eroaakin. Se on suorakulmaisen kolmion muotoinen kangas, joka on kääritty rullalle. Huivin päät on joko solmittu yhteen esimerkiksi merimiessolmulla tai neljäntuulensolmulla, tai huiviin on pujotettu vogli eli solki, jolloin huivia ei solmita ollenkaan.


title: Partiohuivi

text: Partiolainen käyttää aina edustamansa organisaation huivia. Suomessa suomalaisella partiolaisella on siis oman partiolippukuntansa lippukuntahuivi, partiopiiriä edustettaessa piirihuivi ja ulkomailla Suomen Partiolaisten edustushuivi, joka on lipunsininen ja valkoisella reunustettu. Suomessa lippukuntahuivi on usein sininen tai sinivalkoinen, ja sen taakse on ommeltu lippukunnan merkki, mutta myös muun mallisia lippukuntahuiveja löytyy.


title: Partiohuivi

text: Metsänkävijä-lippukunnilla on oma huivinsa: se on valkeasta ja lipunsinisestä kolmiosta koottu muuten normaalin huivin kokoinen, jossa sininen on vasemmalla ja valkea oikealla, jakolinja kulkee takakolmion keskellä.


title: Partiohuivi

text: Isommilla partioleireillä voi myös eri alaleireillä olla omat partiohuivinsa, jota leiriläinen pitää leirin ajan.


title: Golovin

text: Golovin on kaupunki Sewardin niemimaalla Länsi-Alaskassa. Se sijaitsee pienessä niemenkärjessä Golovnin Lagoonin ja Golovnin Bayn välissä noin 105 kilometriä Nomesta itään. Vuoden väestönlaskennassa kaupungin asukasluku oli 144. Asukkaista 84,03 prosenttia edusti etnisesti Amerikan alkuperäiskansoja.


title: Golovin

text: Golovin oli alun perin inupiattikylä nimeltä "Chinik". Kaupunki on nimetty Venäjän laivaston kapteenin Vasili Golovninin mukaan. Golovnin vieraili Alaskassa maailmanympärimatkoillaan tarkastamassa Venäläis-amerikkalaisen kauppakomppanian töitä Diana-laivalla 1807–1809 ja Kamchatka-laivalla 1817–1819. Vuonna 1842 Golovinin kylä raportoitiin "Ikalikguigmyut"-nimisenä. Kaupungin nimi on kirjoitettu väärin, ilman n-kirjainta, mutta läheinen lahti on Golovnin Bay.


title: Golovin

text: Vuonna 1867 Mission Covenant of Sweden perusti kirkon ja koulun nyky-Golovinista etelään. Vuoden 1890 tienoilla John Dexter perusti kauppa-aseman, josta tuli koko Sewardin niemimaan tärkein tietojenvaihtopaikka. Councilista löydettiin kultaa vuonna 1898 ja Golovinista tuli kultakaivosten huoltotukikohta. Tarvikkeet purettiin laivoista Golovinissa ja vietiin sitten pienemmillä aluksilla Golovnin Lagoonin poikki Fish- ja Niuklukjokia pitkin Counciliin.


title: Golovin

text: Kun nykyisen Nomen alueelta löydettiin kultaa, suurin osa kaivos- ja satamatoiminnasta siirtyi sinne ja Golovinin asukasluku väheni. Poronhoito alueella alkoi noin vuoden 1900 tienoilla.


title: Imatran Voima

text: Imatran Voima Oy (lyhenne IVO) oli valtion omistama energiantuotantoyhtiö. Yhtiön toiminta alkoi Imatrankosken patoamisella ja päättyi yhdistymiseen Neste Oy:n kanssa Fortum Oyj:ksi vuonna 1998.


title: Imatran Voima

text: Imatran Voima oli pääasiassa sähkön- ja lämmöntuotantoa harjoittava yhtiö, joka oli perustettu vuonna 1932 hallinnoimaan ja käyttämään Imatrankosken vesivoimalaitosta. Yhtiön ensimmäinen toimitusjohtaja oli vesivoimalan suunnittelija ja rakentaja Hugo Malmi. Yhtiön omistukseen tuli myöhemmin joukko muita voimalaitoksia, joista suurimpia ovat Oulujoki Oy:n voimalaitokset, Inkoon ja Naantalin voimalaitos hiilivoimalaitokset ja Loviisan ydinvoimalaitos. Yhtiön omistukseen kuuluivat turvevoimalaitokset Rauhalahden voimalaitos Jyväskylässä ja Joensuun voimalaitos Joensuussa sekä nykyisin Kanteleen Voiman omistama Haapaveden voimalaitos Haapavedellä.


title: Elem Klimov

text:
Elem Germanovitš Klimov () (9. heinäkuuta 1933 Stalingrad – 26. lokakuuta 2003 Moskova) oli neuvostovenäläinen elokuvaohjaaja.
Klimov tunnettiin lännessä parhaiten vuonna 1985 valmistuneesta elokuvasta "Tule ja katso" (). Elokuva kertoo teinipojasta joka asuu saksalaisten miehittämällä Valko-Venäjällä Suuren isänmaallisen sodan aikana. Klimovin elokuvat olivat usein raskaita, mutta hän oli myös kuuluisa komedioista ja lastenelokuvista. Klimov oli naimisissa vuonna 1979 auto-onnettomuudessa kuolleen elokuvaohjaaja Larisa Šepitkon kanssa.


title: Imatran Voima (täsmennyssivu)

text: Imatran Voima voi tarkoittaa:


title: Slovakian koruna

text: Slovakian koruna (kruunu) oli Slovakian rahayksikkö, ja sen kansainvälinen tunnus oli SKK. Yksi koruna jakaantui sataan halieriin.


title: Slovakian koruna

text: Raha otettiin käyttöön 8. helmikuuta 1993 aiemman Tšekkoslovakian korunan (valuuttatunnus CKK) seuraajana, ja se siirtyi historiaan vuoden 2009 alkaessa, kun Slovakia siirtyi käyttämään euroa. Vaihtosuhteen mukaan 1 € oli 30,1260 korunaa.


title: Slovakian koruna

text:
Ennen euroon siirtymistä käytössä olleita kolikoita olivat
Ennen euroa käytössä oli setelisarja, jonka kuvituksena oli kansallisia merkkihenkilöitä sekä historiallisia rakennuksia ja paikkoja.


title: Risteysvaihde

text: Risteysvaihde on rautatievaihteiden tyyppi, jossa kaksi raidetta risteää keskenään samassa tasossa ja jossa kahdella tai neljällä kieliparilla on muodostettu mahdollisuus valita eri kulkutiemahdollisuuksia. Risteysvaihteita on olemassa sekä yksi- että kaksipuolisia.


title: Risteysvaihde

text: Yksipuolinen risteysvaihde (tekninen tunnus YRV) on risteysvaihteista yksinkertaisin. Siinä kahdella kieliparilla on muodostettu kulkutien valintamahdollisuus siten, että ainoastaan vaihteen toisella sivulla voidaan vaihtaa risteävälle raiteelle.


title: Risteysvaihde

text: Kaksipuolisessa risteysvaihteessa (tekninen tunnus KRV) on neljällä kieliparilla toteutettu mahdollisuus siirtyä risteävälle raiteelle kaikista suunnista tultaessa: Siinä on poikkeava eli "käyrä" raide risteysosan kummallakin sivulla. Kaksipuolisia risteysvaihteita on kahta eri tyyppiä: "rinnankytketty risteysvaihde" ja "ristiinkytketty risteysvaihde". Näistä yleisempi on kuvassa näkyvä rinnankytketty risteysvaihde.


title: Risteysvaihde

text: Kuvassa näkyvä rinnankytketty risteysvaihde on toteutettu siten, että risteyksen edessä ja takana olevat kaksi kieliparia kääntyvät eri kääntölaitteella. Rinnakkain olevat kieliparit on kytketty toisiinsa, ja ne kääntyvät siten aina keskenään samaan suuntaan kääntölaitetta käytettäessä. Suomessa rinnankytkentyn risteysvaihteen tunnistaa helposti mustasta vaihteenopastimesta, jossa liikkuvien mustien peitinlevyjen avulla valkeita lyhtyaukkoja peittämällä ilmaistaan asetettu kulkutie. Tästä vaihteenopastimesta käytetään sen ulkonäön vuoksi yleisesti nimitystä "tuulimyllyopastin". Tällä ratkaisulla rinnankytkettyä risteysvaihdetta käytettäessä voidaan muodostaa neljä eri kulkutievaihtoehtoa, mutta kuitenkin vain yksi kulkutie kerrallaan. Rinnankytkettyä risteysvaihdetta voidaan käyttää myös niin sanottuna "turvavaihteena", sillä oikein asetettuna se estää pääsyn raiteelle, jota toinen juna käyttää.


title: Risteysvaihde

text: Ristiinkytketyssä risteysvaihteessa on vain yksi kääntölaite, jota kääntämällä kaikki neljä kieliparia kääntyvät yhtäaikaisesti. Rinnakkaiset kieliparit on kytketty keskenään ristiin, ja kääntölaitetta käytettäessä kieliparit – kääntösuunnan mukaisesti – joko liikkuvat toisiaan kohti tai toisistaan poispäin. Ristiinkytketyssä risteysvaihteessa voidaan täten muodostaa kaksi yhtäaikaista kulkutietä: joko suorat kulkutiet risteyksen ylitse tai poikkeavat kulkutiet kumminkin puolin. Kuitenkin vain yhtä näistä voidaan kerrallaan käyttää. Ristiinkytketyt risteysvaihteet ovat katoamassa Suomen rataverkolta, sillä niiden kunnossapito on kallista, eikä niitä voida käyttää turvavaihteina kuten rinnankytkettyjä risteysvaihteita.


title: Council

text: Council on nykyisin hylätty kaupunki Länsi-Alaskassa. Se sijaitsee noin 24 kilometriä itään Nomesta.


title: Council

text: Councilissa on noin 25 vanhaa rakennusta ja vanhaa louhintakalustoa (muun muassa kaatunut ruoppauskone). Kesäisin Councilia käytetään kalastusleirinä ja tukikohtana arktisen Alaskan tutkimukselle. Ajoittain yksi tai kaksi ihmistä talvehtii Councilissa. Kesäisin kaupungissa toimii Bed&Breakfast-majoitus.


title: Council

text: Nomesta Counciliin johtaa soratie. Council on Nomea lähin paikka, jossa kasvaa puita. Näitä jotkut nomelaiset käyvät hakkaamassa joulukuusiksi.


title: Council

text: Council rakennettiin vuosina 1897 ja 1898 kun kultaa löydettiin läheiseltä Ophir Creekiltä. Kullankaivuvuosina Councilin asukasluvun arvioidaan olleen mahdollisesti jopa 15 000. Asukkaat jättivät kylän kun Nomen läheltä löydettiin suurempia kultaesiintymiä vuoden 1900 tienoilla.


title: Mustavuori (Tampere)

text: Mustavuori on harju, joka sijaitsee Tampereen länsiosassa Kalkun kaupunginosassa.


title: Mustavuori (Tampere)

text: Mustavuori on osa Tampereen seudun poikki kulkevaa harjumuodostelmaa. Idästä päin harju kulkee Pyynikinharjun ja Pispalanharjun kautta Epilään, jossa se jakautuu kahteen suuntaan. Pohjoinen haara kulkee Epilänharjuna kohti Pohjanmaata. Eteläinen haara, johon Mustavuorikin kuuluu, kulkee Raholan kautta kohti Nokiaa.


title: Mustavuori (Tampere)

text: Laskettelukeskuksessa on kolme valaistua rinnettä, joista kaksi on isoa ja yksi lasten rinne. Lisäksi on pulkkamäki. Ykkösrinne on vaikeudeltaan punainen ja kakkosrinne sininen. Hissejä on kolme: kaksi ankkurihissiä ja yksi naruhissi. Lisäksi lumilautailijoille on erityissuorituspaikat: freestylerinne eli "streetti", joka on Mustavuoren kokoiseen laskettelukeskukseen melko suurikokoinen ja kattava. Mustavuoren pisin rinne on 350 metriä ja korkeuseroa on 69 metriä.


title: Mustavuori (Tampere)

text:
Laskettelukeskus avattiin 19. helmikuuta 1967.
Tampereen kaupunki päätti sulkea Mustavuoren laskettelukeskuksen syksyllä 2017.


title: Mustavuori (Tampere)

text: Kesäisin laskettelukeskuksen rinne on downhill-pyöräilijöiden käytössä. Tampereen alamäkipyöräilijät ovat ne itselleen rakentaneet, ja he myös vastaavat kunnossapidosta.


title: Mustavuori (Tampere)

text: Mustavuoressa on lähes 30-metrinen kallioseinämä, jolla kalliokiipeilijät käyvät kiipeilemässä valmiiksi asennettujen porahakojen ja liimapulttien avulla.


title: Mustavuori (Tampere)

text: Mustavuoren vieressä olevan Kalkunvuoren uumenissa sijaitsee SPR:n logistiikkakeskus. Se ylläpitää Suomen Punaisen Ristin kansainvälistä auttamisvalmiutta. Vuonna 2015 sieltä toimitettiin huopia, pressuja, telttoja, hygieniapakkauksia, saippuaa ja ruokaa 15 maahan yhteensä 1 525 260 kiloa.


title: Mustavuori (Tampere)

text: Luola on Sako Oy:n rakennuttama. Talvisodan aikana havaittiin, että Sakon Riihimäellä olevan asetehtaan sijaintipaikka oli altis pommituksille. Tehdas haluttiin turvaan pommituksilta. Sijoituspaikaksi valittiin aivan Mustavuoren vieressä oleva Kalkunvuori. Sako osti Ala-Villilän eli Alasen tilan sitä omistaneelta perikunnalta. Syksyllä 1941 päästiin aloittamaan uuden tehtaan louhintatyöt. Myös luolan ulkopuolelle rakennettiin tehtaaseen liittyviä rakennuksia. Valmistuneeseen tehtaaseen ehdittiin siirtää vain yksi Riihimäen tehtaan osastoista jatkosodan viimeisenä vuotena. Sodan jälkeen Sako Oy lopetti Kalkunvuoren tehtaan.


title: Mustavuori (Tampere)

text: Vuonna 1953 Suomen Punainen Risti osti Alasen tilan sekä Sakon vanhan tehdasalueen luolineen ja rakennuksineen. Alueeseen kuului myös Mustavuoren alla oleva Mustalammi. SPR teki rakennuksiin tilamuutoksia vuosina 1987–1988. Vuonna 1999 purettiin tehtaan korkea piippu ja Kalkunvuoren päälle rakennettiin SPR:n logistiikkatoimintoihin liittyvä tietoliikennemasto.


title: Mustavuori (Tampere)

text: Mustavuoren asuinalueella sijaitsee tiheä juoksuhautojen verkosto, jonka Venäjän armeija rakensi ensimmäisen maailmansodan aikana vuosina 1915–1917. Ne rakennettiin Tampereen suojaksi vastaanottamaan saksalaisten hyökkäystä Pohjanlahden suunnalta Porin radan kautta. Linnoitusvarusteiden lisäksi alueella on myös niihin kuuluva tykkitie. Linnoituksia ei käytetty ensimmäisen maailmansodan aikana, mutta osaa niistä käytettiin vuoden 1918 sodassa. Maastossa on jäänteitä korsuista, juoksuhaudoista ja ampuma-asemista.


title: Mustavuori (Tampere)

text: Tampereen joukkoliikenteen bussilinjat 29, 29K ja 70Y kulkevat Mustanvuoren ohi.


title: Oraakkeli

text: Oraakkeli () tarkoittaa jumalan antamaa vastausta esitettyyn kysymykseen. Oraakkelilla tarkoitetaan myös paikkaa, jossa vastauksia annetaan, tai myöhemmässä kielenkäytössä ihmistä, joka vastaukset antaa. Vastaukset kysymyksiin välitettiin tyypillisesti esimerkiksi meedion tai pappien kautta. Tämä jätti välittäjille mahdollisuuden vaikuttaa neuvojen pyytäjiin.


title: Oraakkeli

text: Antiikin Kreikan oraakkeleista kuuluisin oli Delfoin oraakkeli. Se oli pyhitetty Apollonille, kuten Didyman ja Klaroksen oraakkelit. Zeuksen oraakkeleita oli Dodonassa ja Olympiassa. Myös Italiassa oli useita huomattavia oraakkeleita, kuten Cumaen Sibylla ja Palestrinan "sortes praenestinae".


title: Oraakkeli

text: Oraakkelien toiminta loppui kristinuskon yleistyessä 300-luvulla.


title: Oraakkeli

text: Myös muissa kulttuureissa esiintyy oraakkelien kaltaisia ilmiöitä.


title: Työministeriö

text: Työministeriö oli suomalainen ministeriö, jonka tehtävänä on edistää työmarkkinoiden toimivuutta ja työorganisaatioiden kehittymistä, työllisyyttä sekä maahanmuuttajien kotoutumista. Työministeriöstä tuli osa työ- ja elinkeinoministeriötä vuonna 2008.


title: Työministeriö

text: Valtioneuvoston ohjesäännön mukaan työministeriön toimialaan kuuluvat:


title: Työministeriö

text: Työministeriö perustettiin vuonna 1970, jolloin silloinen kulkulaitosten ja yleisten töiden ministeriö jaettiin kahtia. Kahtiajaossa syntyivät liikenneministeriö ja työvoimaministeriö, jonka nimi lyheni työministeriöksi 1. kesäkuuta 1989. Työvoimaministeriö aloitti Koiviston I hallituksen loppuvaiheissa. Ensimmäinen työvoimaministeri oli veteraanipoliitikko Veikko Helle, joka ehti toimia virassaan vain 75 päivää ennen Koiviston hallituksen työn päättymistä vaalien myötä. Helle piti hallussaan samaa salkkua myös Karjalaisen II:ssa (1970–1971), Paasion II:ssa (1972) ja Sorsan III:ssa (1982–1983) hallituksessa. Hän ei ministeripäivien määrässä pärjää monellekaan kollegalleen, mutta on ykkönen eri hallituksien määrässä työministeriön salkunhaltijana. Tarja Filatov on hallinnut salkkua kolmen eri hallituksen aikana.


title: Työministeriö

text: Suomen historian monista lamakausista huolimatta työministerin pesti ei ole ollut tuulinen. Ministeri on vaihtunut kesken hallituskauden vain kolmesti: viimeksi helmikuussa 2000, kun SDP kierrätti ministereitään ulkoministeri Tarja Halosen tultua valituksi tasavallan presidentiksi.


title: Työministeriö

text: Työministeriötä ovat perinteisesti hallinneet joko vasempaa laitaa (SDP, SKDL) tai poliittista populismia edustavat, useiden vasemmiston ideologioiden kanssa yhteneväiset, ns. pienen ihmisen puolella olevat puolueet (SMP). Vain kahdesti aikaisemmin salkku on ollut poliittisessa hallituksessa porvaripuolueen hallussa. Vuosina 1976–1977 paikalla oli edellisen hallituksen opetusministeri ja poliitikon uraansa aloitellut nuori Paavo Väyrynen. Ahon lama-ajan porvarihallituksessa työministerinä istui Kokoomuksen Ilkka Kanerva.


title: Työministeriö

text: Työvoimaministeri 1970–1989


title: Työministeriö

text: Työministeri 1989–


title: Rautatievaihde

text: Rautatievaihteet ovat rautatien raiderakenteessa osittain liikutettavista kiskoista muodostettuja mekanismeja, joiden liikkuvien kieliosien avulla voidaan ohjata junat ja muut raideliikenneyksiköt raiteelta toiselle.


title: Rautatievaihde

text: Suomen rataverkolla vaihteita on yli 9 500 kappaletta. Vaihteiden lumensulatuslaitteistoista huolimatta hankalissa sääoloissa kuten rankassa lumisateessa tai ankarassa pakkasessa vaihteiden liikkuvat kieliosat voivat juuttua ja siten estää junaliikenteen. Vaihteen liikkuvien osien syystä tai toisesta juuttuessa ei vaihde mene pääteasentoonsa. Kun vaihde ei ole pääteasennossaan, "valvotussa tilassa", ei vaihdetta suojaaviin opastimiin turvallisuussyistä saada ajon sallivia opasteita.


title: Rautatievaihde

text: Vaihteiden kääntämiseen on olemassa useita erilaisia kääntölaitteistoja. Tavallista käsikäyttöistä vaihdetta voidaan kääntää vain paikallisesti vaihteen vieressä olevan vaihteenasettimen avulla.


title: Rautatievaihde

text: Sähkökääntölaitteella varustettua vaihdetta käytetään pääasiallisesti asetinlaitteelta käsin, mutta sitä voidaan käyttää asetinlaitteen käyttäjän antaman niin sanotun paikalliskäyttöluvan avulla myös paikallisesti ohjauspainikkeista. Vaihde voidaan kääntää myös erityisellä käsikammella, mihin kuitenkin tarvitaan paikalliskäyttölupa. Käsikampea käytetään vain vikatapauksissa kuten sähkökatkojen tai kauko-ohjausvian yhteydessä taikka kun kääntölaitetta ei ole vielä otettu käyttöön.


title: Rautatievaihde

text: Mekaanisella kääntölaitteella varustettua vaihdetta käännetään pääsääntöisesti kampiasetinlaitteelta käsin. Vaihdetta on tiettyjen toimenpiteiden jälkeen mahdollista käyttää myös paikallisesti kääntövivulla.


title: Rautatievaihde

text: Sähkökääntölaitteistolla varustetut vaihteet lukittuvat aina automaattisesti, kun junan, veturin, vaunun tai muun yksikön akseli oikosulkee vaihteen raidevirtapiirin. Tällöin vaihdetta ei voida turvallisuusriskin vuoksi käyttää asetinlaitteelta käsin, koska tällöin vaihde saattaisi kääntyä junan alla.


title: Rautatievaihde

text: Kun vaihteita ei saada käyttää junan saapumisen vuoksi tai kun halutaan estää ilkivallasta aiheutuvat vahingot, vaihteet lukitaan joko kiinteällä varmistuslukolla, mekaanisesti tai sähköisesti. Sähköinen lukitus toteutetaan aina kulkutietä turvattaessa. Tärkeimpien vaihteiden asentoa myös valvotaan sähköisesti, ja poikkeamat valvonnassa aiheuttavat aina vaihdetta suojaavien opastimien asettumisen "seis"-asentoon.


title: Rautatievaihde

text: Vaihteita on käyttötarkoituksen ja -tarpeen mukaan erityyppisiä. Yleisin on tavallinen niin sanottu "yksinkertainen vaihde", jossa yhden kieliparin avulla on muodostettu mahdollisuus joko kulkutien asettamiseen suoran tai poikkeavan ("käyrän") raiteen kautta. Tällaisessa vaihteessa on siis kaksi eri kulkutievaihtoehtoa lähestyttäessä vaihdetta kielien suunnasta eli kuljettaessa "vastavaihteeseen". Vastakkaisesta suunnasta tultaessa on vain yksi kulkutiemahdollisuus.


title: Rautatievaihde

text: Yksinkertaisesta vaihteesta on useita eri versioita. Suomen rataverkolla yleisin on niin kutsuttu lyhyt vaihde, jossa vaihteen käyrällä raiteella sallitaan nopeudeksi 35 km/h. "Pitkissä yksinkertaisissa vaihteissa" sallitaan käyrällä raiteella suurempia nopeuksia, joista yleisimmät ovat 80 km/h, 110 km/h ja 140 km/h. Kerava–Lahti-oikoradan eteläpäähän on asennettu Pohjoismaiden pisimmät vaihteet, joissa käyrällä raiteella sallitaan nopeudeksi jopa 160 km/h. Nämä vaihteet ovat niin sanottuja "suurnopeusvaihteita".


title: Rautatievaihde

text: Muita yksinkertaisia vaihteita ovat kaarrevaihteet, joissa molemmat raiteet ovat joko samaan suuntaan tai eri suuntiin kaarevia. Kaarrevaihteita käytetään vähän, sillä niiden kunnossapito on kallista.


title: Rautatievaihde

text: Risteysvaihde on monimutkaisempi tekninen ratkaisu, jossa kaksi peräkkäistä yksinkertaista vaihdetta yhdistetään tilan säästämiseksi. Risteysvaihteita on kolmea eri päätyyppiä. Kaikissa Suomessa käytettävissä risteysvaihteissa sallitaan käyrällä raiteella nopeudeksi 35 km/h.


title: Rautatievaihde

text: Liikenneviraston hallinnoiman Suomen rataverkon raidelaitteiston on valmistanut pääasiassa Salon Teijossa toimiva Cogifer Teijo.


title: Vaihde

text: Vaihde tarkoittaa seuraavia asioita:


title: Mustavuori (Helsinki)

text: Mustavuori () on osa-alue Itä-Helsingin Vuosaaressa. Mustavuoren osa-alue käsittää osan suojelualuetta, joka tunnetaan nimellä Mustavuoren lehto ja Östersundomin lintuvedet. Mustavuoren osa-alueen pinta-ala on 1,43 neliökilometriä. Alueella ei ole pysyvää asutusta.


title: Mustavuori (Helsinki)

text: Mustavuoren osa-alue alkaa Kallvikintie–Niinisaarentie-linjasta ja sijoittuu tämän pohjoispuolelle. Mustavuoren osa-alueesta poiketen Mustavuoren lehdon ja Östersundomin lintuvesien suojelualueen eteläraja kulkee selvästi pohjoisempana ja sisältää lännessä myös Itäväylän itäpuolisia osia Mellunmäen kaupunginosasta. Suojelualue ulottuu pohjoisessa merkittävältä osaltaan Vantaan Länsisalmen puolelle ja Sipooseen. Vantaan puolella suojelualue käsittää paitsi Mustavuorella sijaitsevia vanhoja metsiä, myös linnoitusrakenteita ja Porvarinlahden sekä kattaa esimerkiksi näköaloistaan komean Kasabergetin mäen alueen. Sipoosta esimerkiksi Bruksvikenin lahti ja Karhusaaren länsipuoliset rantakaislikot kuuluvat suojelualueeseen. Käsitteellisesti Helsingin Mustavuoren osa-alue ja mainittu suojelualue ovat vain osaltaan päällekkäisiä alueita.


title: Mustavuori (Helsinki)

text: Kokonaisuudessaan laajemmin käsitetty Mustavuoren alue – käsittäen Mellunmäkeen ja Vantaalle kuuluvat osat – on luonnonarvoiltaan tärkeä ja sen merkitys niin itäisimmän Helsingin kuin Vantaankin kaupunkilaisten henkireikänä ja ulkoilumaastona on erittäin merkittävä.


title: Mustavuori (Helsinki)

text: Mustavuori on laajemmin osa itäisimmän pääkaupunkiseudun viherkaistaletta, joka alkaa merellisestä Uutelasta ja jatkuu Nordsjön kartanon alueen kautta Vantaan Länsisalmelle ja Sotunkiin sekä läntisen Sipoon laajoille pelto- ja metsäalueille.


title: Mustavuori (Helsinki)

text: Viereiselle Niinisaaren osa-alueelle rakennetun Vuosaaren sataman pääväylä eli Kehä III:n jatko (Itäväylältä alkaen nimeltään Vuosaaren satamatie) vietiin alueen luonnonarvojen takia tunneliin. Siitä huolimatta se on jo muuttanut Mustavuoren äänimaisemaa.


title: Mustavuori (Helsinki)

text: Lähivuosina lisäpaineita erityisesti suojelualueen monipuolisuutta takaavalle viherkäytävälle aiheuttanevat Helsingin laajenemishalut ja asuntorakentamistoiveet Vantaan Länsisalmen ja läntisimmän Sipoon suuntaan.


title: Mustavuori

text: Mustavuori voi tarkoittaa seuraavia:


title: Natura 2000

text: Natura 2000 on Euroopan unionin hanke, jonka tavoite on tukea luonnon monimuotoisuutta. Hanke turvaa Euroopan unionin luontodirektiivissä määriteltyjen luontotyyppien ja lajien elinympäristöjä. Näitä luontotyyppejä on Euroopassa noin 200 ja lajeja noin 700.


title: Natura 2000

text: Suomessa Natura-alueita on neljää tyyppiä:


title: Natura 2000

text: Jokainen EU:n jäsenmaa laatii kansallisen luettelon luontodirektiivin mukaisista Natura-alueistaan. Jäsenmaat osallistuvat luetteloidensa arviointiin yhteistyössä Euroopan komission ja Euroopan ympäristökeskuksen luontokeskuksen kanssa. Arviointi suoritetaan kullekin luonnonmaantieteelliselle vyöhykkeelle erikseen. Lopullisen päätöksen tekee EU:n ministerineuvosto tai komissio.


title: David Crosby

text: David Van Cortland Crosby (s. 14. elokuuta 1941 Los Angeles, Kalifornia) on yhdysvaltalainen kitaristi ja laulaja-lauluntekijä, joka on tullut tunnetuksi The Byrdsin ja Crosby, Stills and Nashin jäsenenä. Hän on levyttänyt myös soolomateriaalia. David Crosby on nimetty Rock and Roll Hall of Fameen kahdesti: sekä The Byrdsin että Crosby, Stills & Nashin jäsenenä. Crosby on valittu myös Songwriters Hall of Fameen.


title: David Crosby

text: David Crosbyn albumit The Byrdsin kanssaCrosby, Stills, and Nash (and Young)David Crosbyn sooloalbumitDavid Crosby CPR:n jäsenenä


title: Stephen Stills

text: Stephen Arthur Stills (s. 3. tammikuuta 1945 Dallas, Texas) on amerikkalainen folk rock -muusikko. Hänet tunnetaan parhaiten Crosby, Stills, Nash (and Young)in ja Buffalo Springfieldin jäsenenä.


title: Graham Nash

text: Graham Nash (s. 2. helmikuuta 1942, Blackpool, Englanti) on brittiläinen muusikko, joka tuli ensin tunnetuksi yhtyeessä The Hollies, jossa hän lauloi yleensä korkeinta ääntä. Nash erosi yhtyeestä vuonna 1968. Nash tunnetaan kuitenkin parhaiten yhtyeen Crosby, Stills & Nash jäsenenä.


title: Graham Nash

text: Crosby, Stills, and Nash (and Young)SooloalbumitCrosby & Nash


title: Peter Šťastný

text: Peter Šťastný (s. 18. syyskuuta 1956 Bratislava, Tšekkoslovakia) on slovakialainen poliitikko ja entinen jääkiekkoilija, pelipaikaltaan keskushyökkääjä. Šťastný on pelannut Tšekkoslovakian, Kanadan ja Slovakian jääkiekkomaajoukkueissa. Hän oli ensimmäinen eurooppalainen, joka teki urallaan yli 1000 pistettä NHL:ssä. Mainitun rajapyykin Šťastný saavutti 19. lokakuuta 1989. Hänen veljensä Anton ja Marián ovat myös olleet huipputason jääkiekkoilijoita.


title: Peter Šťastný

text:
Peter Šťastný pelasi Tšekkoslovakian joukkueessa vuoden 1980 olympiaturnauksessa USA:n Lake Placidissa yhdessä veljiensä Marianin ja Antonin kanssa. Anton ja Peter loikkasivat turnauksen jälkeen Kanadaan, koska se oli tuohon aikaan ainoa mahdollisuus päästä sosialistisesta Tšekkoslovakiasta länteen ja NHLään. Kolmas veli Marian seurasi perässä vuoden myöhemmin. Peter pelasi vuoden 1984 Canada Cupissa uuden kotimaansa Kanadan paidassa, mikä aiheutti suurta närkästystä Tšekkoslovakiassa. Tämä oli mahdollista siksi, koska turnauksen järjestäjä oli NHL kansainvälisen jääkiekkoliiton sijaan.
1994 olympiaturnauksessa sekä 1995 B-ryhmän MM-turnauksessa Peter Šťastný edusti itsenäistynyttä Slovakiaa.


title: Peter Šťastný

text: Peter Šťastnýn pojat Yan ja Paul ovat myös ammattilaisjääkiekkoilijoita ja edustaneet MM-kisoissa USA:ta.


title: Peter Šťastný

text: Vuodesta 2004 Šťastný on istunut Euroopan parlamentin jäsenenä, hänen puolueensa on Slovakian demokraattinen ja kristillinen liitto – Demokraattinen puolue.


title: Henry Morton Stanley

text: Sir Henry Morton Stanley (alk. John Rowlands, 28. tammikuuta 1841 Denbigh, Wales, Yhdistynyt kuningaskunta – 10. toukokuuta 1904 Lontoo, Englanti, Yhdistynyt kuningaskunta) oli walesilainen tutkimusmatkailija, toimittaja ja poliitikko. Hänet tunnetaan erityisesti Kongo-joen kartoituksesta ja tutkimusmatkailija David Livingstonen löytämisestä.


title: Henry Morton Stanley

text: Stanleyn (joka oli vielä tuolloin nimeltään John Rowlands) vanhemmat eivät olleet naimisissa, ja hänen isänsä kuoli varhain. Hän varttui köyhäintalossa 15-vuotiaaksi saakka. Vuonna 1859, 18-vuotiaana, hän matkusti Yhdysvaltoihin New Orleansiin, missä hän sai töitä varakkaan kauppiaan Henry Morton Stanleyn sihteerinä. Stanleystä tuli käytännössä Rowlandsin isä, ja hän antoi tälle oman nimensä. Stanley osallistui Yhdysvaltain sisällissotaan aluksi Etelävaltioiden, mutta vangiksi joutumisensa jälkeen Pohjoisvaltioiden joukoissa.


title: Henry Morton Stanley

text: Sodan loputtua Stanley sai töitä toimittajana "Missouri Democrat" -lehden erikoiskirjeenvaihtajana ja "New York Herald" -lehden avustajana vuonna 1867. Stanley raportoi Heraldille Abessiniasta Britannian sotaretkestä, kunnes lehti palkkasi hänet etsimään kadoksissa olevaa tutkimusmatkailija tohtori David Livingstonea Afrikasta vuonna 1869. Stanley matkusti Sansibariin ja löysi Livingstonen 10. maaliskuuta 1871 Ujijista läheltä Tanganjikajärveä nykyisessä Tansaniassa. Tästä kohtaamisesta muistetaan Stanleyn kuuluisat sanat: ”Doctor Livingstone, I presume?” ().


title: Henry Morton Stanley

text: Toisella tutkimusmatkallaan vuosina 1874–1877 Stanley kartoitti Kongo-joen koko reitin Itä-Afrikan järviltä mantereen länsirannikolle. Matkalla suurin osa hänen kolmisatapäisestä retkikunnastaan menehtyi, mistä Stanley sai osakseen arvostelua. Stanley myös neuvotteli Belgian kuninkaan Leopold II:n puolesta kongolaisten heimojen kanssa, minkä seurauksena Leopold sai Kongon vapaavaltion haltuunsa traagisin seurauksin.


title: Henry Morton Stanley

text: Vuoden 1885 lopulla tuli Eurooppaan kirje Sudanin eteläisestä maakunnasta Emin Pashalta, joka oli alueen egyptiläisen hallinnon virkamies, ja joka oli jäänyt mahdi-kapinan ahdistamaksi. Tapaus sai suurta julkisuutta, koska vähän aiemmin Sudanissa oli tapettu Sudanin kenraalikuverööri britti Charles George Gordon. Lehdistö vaati Pashan pelastamista.


title: Henry Morton Stanley

text: Stanley halusi lisää kuuluisuutta ja päätti varustaa retkikunnan pelastamaan Emin Pashan. Retkikunta pääsi liikkeelle maaliskuussa 1887. Reitti kulki Atlantin rannikolta Kongo-jokea pitkin kohti Ugandaa. Joulukuussa 1887 hän saapui Albertjärvelle ja hän tapasi Emin Pashan 29.4.1888. Pasha ei kuitenkaan halunnut tulla pelastetuksi ja lähteä Eurooppaan, vaan hän oli odottanut varusteita miehilleen, jotta olisi voinut puolustautua kapinallisia vastaan. Stanleyllä ja Pashalla oli myös erilainen näkemys siitä kuinka kohdella afrikkalaisia. Pasha kohteli heitä ystävällisesti, mutta Stanley ei piitannut kuinka heidän kävi. Stanley sai kuitenkin Eminin lähtemään ja paluumatka alkoi huhtikuussa 1889 kohti Intian valtamerta. Rannikolle päästyään Emin Pasha kuitenkin kieltäytyi lähtemästä Eurooppaan ja Stanley jäi ilman uutta sankaruutta.


title: Henry Morton Stanley

text: Stanley oli Yhdistyneen kuningaskunnan parlamentin jäsen unionistien ja Lambeth Northin edustajana vuosina 1895–1900.


title: Henry Morton Stanley

text: Henry Morton Stanleyn kirjoittamia, matkojaan käsitteleviä kirjoja:


title: Henry Morton Stanley

text: Postuumisti julkaistu:


title: Roman Vopat

text: Roman Vopat (s. 21. heinäkuuta 1976 Litvínov, Tšekkoslovakia) on tšekkiläinen ammattilaisuransa lopettanut jääkiekkoilija. Vopat oli pelipaikaltaan keskushyökkääjä, ja hän pelasi urallaan neljä kautta NHL-liigassa ja kuusi kautta Jääkiekon SM-liigassa. Isokokoinen Vopat tunnettiin fyysisenä pelaajana, joka osasi myös tarvittaessa tapella.


title: Roman Vopat

text: Vopat pelasi ensimmäiset miesten pelinsä kaudella 1993–94 Litvínovissa, jota edusti seitsemän ottelun verran. Kauden jälkeen St. Louis Blues varasi hänet numerolla #172 . Saman vuoden keväänä Vopat edusti Tšekkiä alle 18-vuotiaiden EM-kilpailuissa ja voitti pronssia.


title: Roman Vopat

text: Vopat siirtyi kaudeksi 1994–95 Pohjois-Amerikkaan ja pelasi kauden lähinnä WHL:ssä. Hän pelasi myös IHL:n pudotuspeleissä keväällä 1995. Kaudella 1995–96 Vopat pelasi enimmäkseen vielä WHL:ssä, mutta sai peliaikaa St. Louis Bluesista 25 ottelun verran. Hän teki niissä tehot 2+3=5 ja keräsi 48 jäähyminuuttia. Helmikuussa 1996 Vopat kaupattiin Craig Johnsonin, Patrice Tardifin, vuoden 1996 viidennen kierroksen varausvuoron ja vuoden 1997 ensimmäisen kierroksen varausvuoron kanssa Los Angeles Kingsiin vaihdossa Wayne Gretzkyyn.


title: Roman Vopat

text: Kingsissä Vopat ei murtautunut kokoonpanoon ja hän pelasi suurimman osan kausista 1996–97 ja 1997–98 IHL:ssä sekä AHL:ssä. Kolmannella Kings-kaudellaan Vopat kaupattiin ensin lokakuussa 1998 Colorado Avalancheen, jossa ei ehtinyt pelata otteluakaan, ennen kuin hänet kaupattiin sieltä Chicago Blackhawksiin vaihdossa Cam Russelliin marraskuussa 1998. Vopat kaupattiin heti viikkoa myöhemmin Philadelphia Flyersiin vaihdossa Mike Manelukiin ja hän pelasi Flyersissa suurimman osan kaudestaan. Vopat aloitti kauden 1999–00 Saksassa, DEL-joukkue Moskitos Essenin riveissä, mutta hän palasi joulukuussa 1999 Pohjois-Amerikkaan ja Philadelphia Flyersin organisaatioon. Vopat kuitenkin pelasi siellä vain farmijoukkue Philadelphia Phantomsissa.


title: Roman Vopat

text: Kaudeksi 2000–01 Vopat siirtyi jääkiekon SM-liigan Pelicansin riveihin. Kaudeksi 2001–02 hän siirtyi Tampereen Ilvekseen, mutta siirtyi kesken kauden HIFK:hon joulukuussa 2001. Vopat jätti Ilveksen taloudellisten seikkojen takia ja HIFK hankki hänet koeajalla olleen Jeff Scissonsin tilalle. Kauden jäähypörssin 177 minuutillaan voittanut Vopat viihtyi HIFK:ssa vielä seuraavat kolme kautta, vaikka loukkaantumiset olivat välillä haittana. Hän voitti keväällä 2004 SM-pronssia. Vopat nousi HIFK:ssa myös fanien suosikiksi.


title: Roman Vopat

text: Vopat aloitti kauden 2005–06 kotimaansa HC Sparta Prahassa, mutta palasi joulukuussa 2005 SM-liigaan ja siirtyi katastrofikauttaan pelanneisiin Jokereihin. Hänen tuli korvata pitkäksi aikaa loukkaantunut Tony Virta. Vuodet 2006–2008 Vopat pelasi Ruotsin toiseksi korkeimmalla sarjatasolla HockeyAllsvenskanissa, jossa hän edusti Leksands IF:ää. Vopat oli kaudella 2007–08 sarjan jäähykuningas 171 minuutillaan. Hän pelasi kauden 2008–09 Tanskan Oddset Ligaenin Aalborg IK:ssa ja kaudeksi 2009–10 Vopat palasi kasvattajaseuraansa HC Litvínoviin, jossa hän oli Extraliigan runkosarjan jäähykuningas 177 minuutillaan.


title: Roman Vopat

text: Peliuransa lopetettuaan valmentajaksi siirtynyt Vopat on aiemmin toiminut WHL-junioriliigan Prince George Cougarsin apuvalmentajana ja kaudella 2016–17 samassa roolissa Kootenay Icessa.


title: Roman Vopat

text: Vopatin isoveli Jan on entinen NHL:ssä pelannut jääkiekkopuolustaja.


title: Mono (kehitysympäristö)

text:
Mono on Xamarinin kehittämä, aiemmin Novellin tukema ja Microsoftin 2016 ostama, ohjelmistokehitysympäristö, jonka tavoitteena on luoda ECMA-standardiin perustuva alusta- ja käyttöjärjestelmäriippumaton pohja Microsoftin kehittämälle .NET-arkkitehtuurille. Se sisältää kolme osaa
Monoa voidaan käyttää Linux-, BSD-variantti-, Mac OS X-, Sun Solaris- ja Windows-käyttöjärjestelmissä ja niissä järjestelmäarkkitehtuureissa, joissa edellä mainitut käyttöjärjestelmät toimivat, mukaan lukien Nokia 770 -internet-laitteessa.


title: Mono (kehitysympäristö)

text: Novell on kaksoislisensoinut Monon; Monon C#-kääntäjä ja -työkalut on julkaistu GNU GPL -lisenssillä, ajonaikaiset kirjastot GNU LGPL -lisenssillä ja luokkakirjastot MIT-lisenssillä. Koska nämä kaikki ovat avoimen lähdekoodin lisenssejä, on Monokin avoimen lähdekoodin ohjelmisto. Muokatessaan Monon lähdekoodia kehittäjän on suostuttava Novellin oikeuteen uudelleenlisensoida lähdekoodi muilla lisensseillä, mikä säilyttää Novellin mahdollisuuden Monon kaupalliseen hyödyntämiseen.


title: Mono (kehitysympäristö)

text: Microsoft muutti .NET-ympäristön ytimen (core) avoimen lähdekoodin marraskuussa 2014 ja lupasi myös patenttihaastesuojan avauksen yhteydessä. Tämä mahdollistaa teknologian käytön ilman aiempaa riskiä, jonka Microsoftin patentit aiheuttivat.


title: Mono (kehitysympäristö)

text:
Miguel de Icaza kiinnostui .NET-teknologiasta heti kun sen dokumentointi julkistettiin joulukuussa 2000. De Icaza aloitti tavukooditulkkiin tutustumisen, mutta innostus koki kolauksen kun dokumenteissa ei ollut määritelty metadataa. Helmikuussa 2001 de Icaza pyysi puuttuvaa dokumentointia .NET-postituslistalla ja samaan aikaan aloitti työskentelyn C#-kääntäjän ohjelmoimiseksi kielellä itsellään harjoituksena C#-kieleen. Kun huhtikuussa 2001 ECMA julkisti puuttuvan tiedostoformaatin dokumentit, de Icaza esitteli ohjelmoimansa kääntäjän ominaisuuksia vuosittaisessa GNOME-työpöytäympäristön kehittäjien konferenssissa.
Miguel de Icaza ja Nat Friedman perustivat vuonna 1999 Ximian-yrityksen (aluksi Helix Code) kehittämään Linux-ohjelmistoja. Novell osti Ximianin 2003 ja jatkoi sen toimintaa. Lisäksi Ximianin ohjelmistoihin lisättiin tuki Novellin GroupWise ja ZENworks -ohjelmistoille.


title: Mono (kehitysympäristö)

text: Ximianilla oli useita sisäisiä keskusteluja tuottavuuden parantamiseen käytettävien työkalujen kehittämiseksi; tarkoituksena saada tuottaa enemmän sovelluksia vähemmässä ajassa ja siten vähentää käytetyn ajan ja kustannusten määrää kehitystyössä. Kun Ximianilla oli tutkittu, että projekti oli kannattava aloittaa, henkilökuntaa siirrettiin muualta osallistumaan Monon kehitykseen. Koska ryhmällä ei kuitenkaan ollut riittävästi resursseja täydellisen .NET-ympäristön kehittämiseen 19. heinäkuuta 2001 Mono julkaistiin avoimen lähdekoodin projektina, ja kolme vuotta myöhemmin 30. kesäkuuta 2004 julkaistiin sen ensimmäinen vakaa versio 1.0.


title: Mono (kehitysympäristö)

text:
Huhtikuussa 2011 Attachmate osti Novellin 2,2 miljardin US-dollarin hintaan, erotti Novellin aiemmin ostaman SUSE:n Novellista ja erotti satoja Novellin työntekijöitä Yhdysvalloissa.
Attachmaten lakkautettua Monon kehityksen se myönsi ohjelmiston lisenssit de Icazan uudelle yritykselle Xamarin.
Microsoft ilmoitti helmikuussa 2016 ostavansa Xamarinin.


title: Mono (kehitysympäristö)

text: Richard Stallman ja Free Software Foundation ovat useita kertoja varoitelleet Monon käytön olevan vaarallista Microsoftin hakemien patenttien vuoksi. FSF on suositellut ettei vapaata ohjelmistoa rakenneta Monon tai C#:n varaan.


title: Mono (kehitysympäristö)

text: 2. marraskuuta 2006 Microsoft ja Novell tekivät sopimuksen, jonka mukaan Microsoft ei haasta Novellin asiakkaita patenttirikkomuksista.


title: Mono (kehitysympäristö)

text:
9. heinäkuuta 2009 Microsoft ilmoitti että ECMA 334 (C#) ja ECMA 335 (CLI) -standardit saa toteuttaa vapaasti ilman lisenssivaatimuksia.
.NET käsittää kuitenkin myös muita teknologioita, kuten ASP.NET, ADO.NET ja Windows Forms, joista tätä lupausta ei ole tehty.


title: Mono (kehitysympäristö)

text: Linux-jakelijoista:


title: Mono (kehitysympäristö)

text: 12. marraskuuta 2014 Microsoft vapautti .NET -ympäristön ytimen ja keskeisten kirjastojen koodin avoimeksi. Lähdekoodissa Microsoft takasi suojan oikeustoimia vastaan, joita heidän patenttinsa olisivat voineet aiemmin aiheuttaa .NET Runtimea (ajonaikainen ympäristö) käytettäessä.


title: Mono (kehitysympäristö)

text:
Maaliskuussa 2016 Microsoftin Build-blogissa ilmoitettiin että Mono uudelleenlisensoitaisiin MIT-lisenssille.
Uudessa patenttilupauksessa luvattiin että mitään patentteja ei käytetä Monon käyttäjiä vastaan.


title: Goodnews Bay

text: Goodnews Bay on kaupunki Länsi-Alaskassa. Se sijaitsee samannimisen lahden pohjukassa Beringinmeren rannalla. Vuoden väestönlaskennassa kaupungin asukasluku oli 230. Näistä 92,61% edusti etnisesti Amerikan alkuperäiskansoja.


title: Aleister Crowley

text: Edward Alexander (Aleister) Crowley (12. lokakuuta 1875 – 1. joulukuuta 1947) oli brittiläinen kirjailija, okkultisti, maagi ja mystikko. Crowley yhdistetään monesti satanismiin, paljolti provokatiivisen käytöksensä vuoksi. Hän itse sanoutui irti mustasta magiasta, jonka hän määritteli ”miksi tahansa magiaksi, jonka päätavoite ei ole Todellisen Tahdon löytäminen”. Hänet tunnetaan yhtenä salaseura Ordo Templi Orientisin johtajista.


title: Aleister Crowley

text: Hänet on myös tunnettu nimityksillä ”maailman ilkein mies” ja ”suuri peto”.


title: Aleister Crowley

text: Crowley valmistui Cambridgen yliopistosta vuonna 1898 ja liittyi Hermetic Order of the Golden Dawniin eli Kultaiseen aamunkoittoon, okkultistiseen ja rituaalimaagiseen salaseuraan, johon hänet initioitiin veljeskunnan omassa Isis-Urania -temppelissä Lontoossa 1898.